title: Sininen-Niili

text: Sininen-Niili (amharaksi ዓባይ, translitteroituna "Abbay", "Abbai" tai "Abay"; arabiaksi النيل الأزرق, translitteroituna "an-Nīl al-Āzraq") on Etiopian Tanajärvestä alkava joki, joka Sudanissa yhtyy Valkoisen-Niilin kanssa Niiliksi. Etiopiassa sen yläjuoksua pidetään yleisesti pyhänä, ja sen on uskottu olevan Ensimmäisessä Mooseksen kirjassa mainittu Eedenin paratiisin Gihon-joki.


title: Sininen-Niili

text: Joen pituuden Tanajärvestä Khartumiin on vaihtelevasti ilmoitettu olevan 1 450 ja 1 600 kilometrin välillä. Epävarmuus johtuu osittain siitä, että Etiopian ylängöillä se virtaa pitkän matkan lähes kulkukelvottomassa rotkossa. Etiopian virallisen tilaston mukaan Sinisen-Niilin pituus on 1 450 kilometriä, josta 800 kilometriä on Etiopian alueella. Sininen-Niili virtaa aluksi Tanajärvestä kaakkoon, sen jälkeen länteen ja lopulta luoteeseen Sudaniin. Noin 30 kilometrin päässä Tanajärvestä joki saapuu noin 400 kilometrin pituiseen kanjoniin. Tämä muodostaa vaikean liikenne-esteen Etiopian etelä- ja pohjoisosien välillä. Joen voima ilmenee selvimmin 45 metrin korkuisissa Tis Issatin putouksissa, jotka ovat noin 30 kilometrin päässä Tanajärvestä.


title: Sininen-Niili

text:
Sininen-Niili yhdistyy Valkoisen-Niilin kanssa Sudanin pääkaupungissa Khartumissa, ja tästä yhtymäkohdasta Välimereen saakka joen nimenä on lyhyesti Niili. Sinisen-Niilin nimi johtuu siitä, että tulva-aikoina joen vesi muuttuu lähes mustaksi ja paikallisissa sudanilaisissa kielissä sama sana tarkoittaa sekä sinistä että mustaa.
Sinisen-Niilin virtaama on suurimmillaan sadekautena, kesäkuusta syyskuuhun, jolloin se muodostaa noin kaksi kolmasosaa Niilin virtaamasta. Sininen-Niili sekä vähän yhtymäkohdan pohjoispuolella Niiliin laskeva Atbara aiheuttivatkin Niilin jokavuotiset tulvat, joiden ansiosta jokivarsi Egyptissä on muinaisajoista saakka ollut hedelmällistä maata. Vuonna 1970 valmistunut Assuanin pato teki kuitenkin lopun Niilin tulvista.


title: Sininen-Niili

text: Egyptille Sininen-Niili on elintärkeä. Vaikka se on lyhempi kuin Valkoinen-Niili, 59 prosenttia Egyptiin saapuvista vesistä on peräisin Sinisestä-Niilistä. Lisäksi Atbara mukaan luettuna jopa 90 prosenttia Niilin vedestä ja 96 prosenttia sen kuljettamista maa-aineksista on peräisin Etiopian ylängöltä. Joki on tärkeä myös Sudanille, jossa Roeseiresin ja Sennarin padot voimalaitoksineen tuottavat 80 prosenttia maan sähköenergiasta. Näitä patoja käytetään hyväksi myös Geziran tasangon kastelemiseksi, ja alueella viljellään vehnän ohella myös korkealaatuista puuvillaa.


title: Sininen-Niili

text: Sinisen-Niilin valuma-alue käsittää 200 000 neliökilometriä, lähes viidenneksen maan pinta-alasta. Vesistöalue on monessa suhteessa maan tärkein alue: 45 prosenttia Etiopian vesistä sataa alueella, 40 prosenttia maataloustuotteista tuotetaan Sinisen-Niilin alueella ja 25 prosenttia etiopialaisista asuu alueella. Lisäksi suurin osa vesivoima- ja kastelupeltopotentiaalista sijaitsee joen alueella.


title: Sininen-Niili

text:
Sinisessä-Niilissä ja sen sivujoissa sijaitsee noin 30 prosenttia maan vesivoimakapasiteetista, jota on yhteensä 1 848 megawattia. Sinisen-Niilin alueen käytössä olevat voimalaitokset ovat:
Etiopia on aloittanut 2000-luvulla laajan vesienergiahankkeen. Sen kunnianhimoisin projekti on Siniseen-Niiliin rakennettava Afrikan suurin vesivoimala Grand Ethiopian Renaissance Dam. 16-turbiinisen voimalaitoksen tehon on määrä olla 6 000 megawattia. Hankkeen valmistuttua Etiopia on Afrikan suurin sähköntuottaja. Noin 4 000 neliökilometrin patoaltaasta tulee kaksi kertaa Tanajärven kokoinen. Pato aiheuttaa väestön pakkosiirtoja ja Niilin virtaus Egyptissä voi vähentyä jopa kolmanneksella. Vuodesta 2010 alkaen iso osa Sinisen-Niilin vedestä on ohjattu Belesin vesivoimalaitoksen kautta Tanajärven lounaiskulmalta Belesjokeen, joka yhtyy Siniseen-Niiliin lähellä Sudanin rajaa. Säännöstelyn takia Tis Issatin putousten vesimäärä on varsin pieni muulloin kuin sadeaikana.


title: Sininen-Niili

text: Uuden ajan alussa tutkimusmatkailijat halusivat selvittää, mistä Niili alkaa. Ensimmäisenä eurooppalaisena Sinisen-Niilin alkulähteet Etiopiassa näki Pedro Paez, espanjalainen jesuiitta, joka saapui joen lähteelle 21. huhtikuuta 1613. Tis Issatin putoukset oli kuitenkin kuvannut jo aikaisemmin espanjalainen Juan Bermúdez vuonna 1565 ilmestyneissä muistelmissaan, ja muutamat Etiopiassa 1400-luvulla asuneet eurooppalaiset kuten portugalilainen Pêro da Covilhã ovat todennäköisesti nähneet joen, mutta eivät sen alkulähteitä. Vuonna 1629 lähetyssaarnaaja Jerónimo Lobo tuli Sinisen-Niilin lähteille, samoin kuin James Bruce vuonna 1770.


title: Sininen-Niili

text: Tutkimusmatkailijoiden suunnitelmana oli tavallisesti kulkeminen vastavirtaan koko Sinisen-Niilin pituudelta. Vaikeutena oli yläjuoksun syvä rotko, jonka havaitsi ensimmäisenä Frédéric Cailliaud vuonna 1821. Amerikkalais-norjalainen ryhmä yritti vuonna 1902 tutkia rotkoa, mutta yritys epäonnistui. Konsuli Robert Cheesman kartoitti Sinisen-Niilin yläjuoksun vuosina 1925–1933. Hän ei laskeutunut läpipääsemättömään rotkoon, vaan seurasi sen kulkua ylängöiltä muulin avulla kulkien noin 8 000 kilometriä. Motiivinaan hän piti alueen kartoittamista. Hän ei voinut hyväksyä, että ”yksi maailman kuuluisimmista joista, jonka nimi on ollut hyvin tunnettu jo antiikin aikana”, oli vielä hänen aikanaan yläjuoksultaan ”merkitty karttaan katkoviivoilla”.


title: Sininen-Niili

text: Vuonna 1968 60 brittiläisen ja etiopialaisen tutkijan ryhmä teki keisari Haile Selassien toimeksiannosta ja kapteeni John Blashford-Snellin johdolla ensimmäisen purjehduksen Sinisellä-Niilillä Tanajärveltä Sudanin rajalle saakka. Ryhmä käytti varta vasten rakennettuja erikoisveneitä, jotta koskenlaskut onnistuisivat. Ryhmä teki useita merkittäviä tieteellisiä löytöjä, mutta joutui pari kertaa myös keskeyttämään matkansa rosvojen vuoksi.


title: Sininen-Niili

text: 28. huhtikuuta 2004 geologi Pasquale Scaturrosta ja hänen matkatoveristaan, kajakkimeloja ja dokumenttielokuvaaja Gordon Brownista tuli ensimmäiset ihmiset, jotka olivat vesitse kulkeneet Sinisen-Niilin päästä päähän. Osan matkasta mukana oli muitakin ihmisiä, mutta vain nämä suorittivat koko matkan. Heidän matkaansa kuvaa IMAX-elokuva "Mystery of the Nile" ja samanniminen kirja. Osan matkastaan he joutuivat kulkemaan perämoottorin avulla. He jatkoivat matkaansa edelleen Niiliä pitkin Välimerelle saakka, jonne he saapuivat 29. tammikuuta 2005, ja vasta silloin koko joki oli ensimmäisen kerran purjehdittu lähteiltään mereen saakka.


title: Jukka Rossi

text: Jukka Rossi (s. 1983) on suomalainen radiotoimittaja ja televisiojuontaja. Rossi asuu Helsingissä. Rossilla on poika Kristiina Komulaisen kanssa.


title: Jukka Rossi

text: Rossi juonsi radiokanava NRJ:llä Tenkasen Aamushow'ta sen loppuaikoina. Tenkasen Aamushow'n loputtua 2006 Kristiina Komulainen siirtyi The Voice TV:lle juontamaan KPS-ohjelmaa Heikki Paasosen ja toisen NRJ-juontajan, Johannes Saukon kanssa. Jukka Rossi korvasi Komulaisen NRJ Top 10:n TV-version juontajana Nelosella kunnes ohjelma lopetettiin vuoden 2006 lopussa. Hän jatkoi vielä NRJ:n aamuohjelman juontajana kevään 2007, jonka jälkeen myös hän lähti Komulaisen tavoin The Voicelle 2007 kesällä. Voicella Rossi juonsi KPS:n korvannutta Voicelaa 2008 kesään asti Juuso Mäkilähteen ja Tea Khalifan kanssa. Syksyllä 2008 Khalifa lopetti työt Voicelan juontajana ja Rossi juonsi Voicelaa yhdessä Juuso Mäkilähteen kanssa, kunnes koko Voicela lopetettiin syksyn 2008 kuluessa. Rossi juonsi vuonna 2010 Xtra Factor -ohjelmaa Subilla.


title: Jukka Rossi

text: Jukka Rossin isä on suomalainen ja äiti ukrainalainen.


title: Songbird (Eva Cassidyn albumi)

text: Songbird on yhdysvaltalaisen laulajan Eva Cassidyn vuonna 1998 postuumisti julkaistu kokoelma-albumi. Viisi kappaletta (”Wade in the Water”, ”Wayfaring Stranger”, ”Songbird”, ”Time is a Healer” ja ”I Know You by Heart”) on Cassidyn albumilta "Eva by Heart", neljä (”Fields of Gold”, ”Autumn Leaves”, ”People Get Ready” ja ”Oh Had I a Golden Thread”) albumilta "Live at Blues Alley". Viimeinen kappale ”Over the Rainbow” on albumilta "The Other Side".


title: Virtuaaliassistentti

text: Virtuaaliassistentti (, lyh. VA) on yksi Internet-ajan mukanaan tuomista ammattinimikkeistä. Nimikkeessä oleva virtuaalinen-sana viittaa siihen, että työ tehdään assistentin toimipisteestä käsin tietotekniikkaa hyödyntäen.


title: Virtuaaliassistentti

text: Virtuaaliassistentin ydintehtävä on avustaa asiakastaan erilaisten rutiinien hoitamisessa. Monet virtuaaliassistentit ovat kuitenkin erikoistuneet johonkin erityisalaan, kuten tiedottamiseen, markkinointiin, kansainvälistymiseen tai kotisivujen ylläpitoon.


title: Virtuaaliassistentti

text: Virtuaaliassistentiksi ryhtyvällä henkilöllä on yleensä työkokemusta erilaisista toimistoalan töistä, kuten laskutuksesta, kirjanpidosta, tiedottamisesta, matkajärjestelyistä, vienti- ja tuontitoiminnoista tai markkinointiassistentin tai toimistosihteerin töistä. Osa virtuaaliassistenteista toimii yrittäjämäisesti tarjoten osaamistaan ostopalveluna, osa virtuaaliassistenttipalveluihin erikoistuneen yrityksen kautta, kuten Zirtual Yhdysvalloissa. Virtuaaliassistentti eroaa sekä omasta työntekijästä että vuokratyöntekijästä, sillä virtuaaliassistentit toimivat itsenäisesti määrittäen omat palkkionsa, toimintatapansa ja työaikansa. Virtuaaliassistentit huolehtivat itse lakisääteisistä ilmoituksista, veroista ja työnantajamaksuista tai vaihtoehtoisesti heidän palveluyritys hoitaa nämä heidän puolestaan.


title: Virtuaaliassistentti

text: Virtuaaliassistentin ja asiakkaan välinen työsuhde kestää useita vuosia. Virtuaaliassistentin käyttäminen on joustavaa: asiakkaalla on jatkuvasti käytettävissään tuttu assistentti, mutta asiakas maksaa vain toteutuneista toimeksiannoista säästäen muun muassa tila- ja laitehankinnoissa sekä työnantajakuluissa. Toisaalta, erikoisosaamista varten virtuaaliassistentteja on mahdollista rekrytoida vain tiettyjä tarkoin määriteltyjä tehtäviä varten. Vaikka asiakasyrityksen koko ei ole rajoite, niin virtuaaliassistentteja käyttävät yleisimmin yksinyrittäjät sekä pienet ja keskisuuret yritykset, sillä niissä ei ole aina mahdollisuutta palkata useita eri (toimisto)alojen osaajia.


title: Virtuaaliassistentti

text: Virtuaaliassistenttien pioneerinä pidetään yhdysvaltalaista Stacy Briceä, joka vuonna 1997 perusti yrityksensä AssistU. Suomessa toimii useita virtuaaliassitenttiyrityksiä, joista ensimmäinen on vuonna 2003 tamperelaisten verkostosihteerien perustama Moniverso. Muita palveluntarjoajia ovat esimerkiksi Virta Virtuaalitoimisto, Taskforce, MyAgent.fi, OmaSihteeri.fi ja Wannadon virtuaali-ja läsnätyötä tarpeen mukaan yhdistelevä assarikauppa.fi.


title: Nippes

text: Nippes () on departementti Haitissa. Vuonna 2003 departementissa oli 263 551 asukasta ja sen pinta-ala on 1 219 neliökilometriä. Departementin väestötiheys on siten 216,2 asukasta neliökilometrillä. Departementti sijaitsee maan länsiosassa ja sen pääkaupunki on Miragoâne. Nippes erotettiin Grand'Ansen departementista vuonna 2003.


title: Nippes

text: Nippes rajautuu lännessä Grand'Ansen, etelässä Sudin, kaakossa Sud-Estin ja lännessä Ouestin departementteihin. Pohjoisessa aukeaa Gonâvenlahti. Departementti jakautuu kolmeen arrondissementtiin (väkiluvut vuonna 2003):


title: Microcar

text: Microcar on ranskalainen mopoautojen valmistaja. Se aloitti mopoautojen valmistuksen vuonna 1984 ja avasi uuden tehtaan Ranskan Nantesissa vuonna 2000. Microcar on osa Bénéteau-yhtymää, joka on tunnettu purjeveneistään. Ligier osti Microcarin vuonna 2008, jolloin muodostui euroopan toiseksi suurin pienten autojen valmistaja ja suurin mopoautovalmistaja. Microcarin brändi on kuitenkin haluttu säilyttää erillisenä.


title: Microcar

text: Phillipe Ligier, joka on Ligierin perustajan Guy Ligierin poika, toimii Ligierin (johon Microcar siis sisältyy) toimitusjohtajana.


title: Microcar

text:
Suomessa saatavilla olevat Microcar-mopoautot
Microcarilla on Suomessa 28 jälleenmyyjää ja sitä tuo maahan Suomen Mopoauto Oy. Suomen Mopoauto Oy:n toimitusjohtajana toimii Harri Nyholm.


title: Nord (Haiti)

text: Nord () on departementti Haitissa. Vuonna 2003 departementissa oli 823 043 asukasta ja sen pinta-ala on 2 106 neliökilometriä. Departementin väestötiheys on siten 390,8 asukasta neliökilometrillä. Departementti sijaitsee maan pohjoisrannikolla ja sen pääkaupunki on Cap-Haïtien.


title: Nord (Haiti)

text: Nord rajautuu idässä Nord-Estin, etelässä Centren, lounaassa Artiboniten ja lännessä Nord-Ouestin departementteihin sekä pohjoisessa Karibianmereen. Departementti jakautuu seitsemään arrondissementtiin (väkiluvut vuonna 2003):


title: Atamanovka

text: Atamanovka () on kaupunkimainen taajama Taka-Baikalian aluepiirin Tšitan piirissä Venäjällä. Se sijaitsee Ingoda-joen rannalla 18 kilometriä Tšitasta kaakkoon. Taajaman kautta kulkee Siperian rautatie. Asukkaita on 9 400 henkeä (vuonna 2009).


title: Atamanovka

text: Paikkakunta on syntynyt vuonna 1852. Vuonna 1900 rakennettiin rautatieasema. Nykyään Atamanovkassa toimii konepaja ja taimitarha. Taajamassa on keskikoulu, kulttuuritalo, poliklinikka ja kaksi vanhainkotia.


title: Nord-Est (Haiti)

text: Nord-Est () on departementti Haitissa. Vuonna 2003 departementissa oli 308 385 asukasta ja sen pinta-ala on 1 805 neliökilometriä. Departementin väestötiheys on siten 170,9 asukasta neliökilometrillä. Departementti sijaitsee maan pohjoisrannikolla Dominikaanisen tasavallan rajalla ja sen pääkaupunki on Fort Liberté.


title: Nord-Est (Haiti)

text: Nord-Est rajautuu idässä Dominikaaniseen tasavaltaan, etelässä Centren ja lännessä Nordin departementteihin sekä pohjoisessa Karibianmereen. Departementti jakautuu neljään arrondissementtiin (väkiluvut vuonna 2003):


title: Kuvajournalismi

text: Kuvajournalismi on journalismin muoto, jonka tarkoituksena on kertoa uutisista kuvien, kuten valokuvien, videoiden ja kuvituksen avulla. Muusta valokuvauksesta kuvajournalismin erottaa se, että kuvajournalismin pitää olla tiettyyn tapahtumaan sidottu, kuvien pitää esittää tapahtumat tasapuolisesti ja tarkasti, sekä kuvien pitää muiden uutiselementtien kanssa esittää tapahtuman tosiasiat katsojalle tai lukijalle kertovasti. Kuvajournalisti on toimittaja, jonka mukana on yleensä kamera.


title: Kuvajournalismi

text: Kuvajuornalismin historia alkoi varsinaisesti vasta 1920-luvulla, vaikka aiemminkin oli lehdiossä esitetty yksittäisiä kuvia. Jo 1890-luvulta lähtien on ollut kuvalehtiä. Toimittajat alkoivat käyttää 1920-luvulla kuvia uutistekstin rinnalla kertomaan yhtenäistä uutistarinaa. Kuvajournalismin syntyyn vaikuttanut merkittävä keksintö oli kinofilmi ja Leica-kamera, jonka avulla kuvaajat pystyivät menemään vaikeampiin paikkoihin ilman suurta laitteistoa.


title: Kuvajournalismi

text: Missourin yliopiston historioitsija Frank Luther Mott käytti ensimmäisenä termiä kuvajournalismi, joka tuli koko maailman tietoisuuteen toisen maailmansodan aikana. Alan merkittävin lehti oli "Life", jonka perusti Henry Luce 1936. Kuuluisia toisen maailmansodan aikaisia kuvajournalisteja olivat muun muassa W. Eugene Smith ja Robert Capa. "Lifen" lisäksi esimerkiksi "Sports Illustrated" ja "The Daily Mirror" olivat ensimmäisiä lehtiä, jotka panostivat kuvajournalismiin.


title: Kuvajournalismi

text: Kuvajournalismi tunnustettiin 1970-luvun lopulla myös taidepiireissä. Kuvajournalistit saivat omia näyttelyitä ja retrospektiivejä museoihin ja taidegallerioihin.


title: Baljaga

text: Baljaga () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilokin sivujoen Baljagan rannalla 18 kilometriä Petrovsk-Zabaikalskista kaakkoon. Taajaman kautta kulkee Siperian rautatie. Asukkaita on 3 600 henkeä (vuonna 2009).


title: Baljaga

text: Paikkakunta on syntynyt vuonna 1899 rautatien rakentamisen yhteydessä. Katangarin metsäteollisuuskombinaattia rakennettaessa vuonna 1958 Baljaga sai kaupunkimaisen taajaman statuksen. Taajamassa on kaksi keskikoulua, lasten musiikki- ja taidekoulut sekä vapaa-ajankeskus.


title: Nord-Ouest (Haiti)

text: Nord-Ouest () on departementti Haitissa. Vuonna 2003 departementissa oli 531 198 asukasta ja sen pinta-ala on 2 176 neliökilometriä. Departementin väestötiheys on siten 244,1 asukasta neliökilometrillä. Departementti sijaitsee maan pohjoisrannikolla ja sen pääkaupunki on Port-de-Paix. Tortuga-saari kuuluu Nord-Ouestin departementtiin.


title: Nord-Ouest (Haiti)

text: Nord-Ouest rajautuu etelässä Artiboniten ja idässä Nordin departementteihin sekä lännessä ja pohjoisessa Karibianmereen. Departementti jaetaan kolmeen arrondissementtiin (väkiluvut vuonna 2003):


title: Novokrutšininski

text: Novokrutšininski () on kaupunkimainen taajama Taka-Baikalian aluepiirin Tšitan piirissä Venäjällä. Se sijaitsee Ingodajoen rannalla 45 kilometriä Tšitasta kaakkoon. Taajaman kautta kulkee Siperian rautatie. Asukkaita on 9 500 henkeä (vuonna 2009).


title: Novokrutšininski

text: Paikkakunta mainitaan ensimmäisen kerran vuonna 1735. Aluksi se sijaitsi Krutšinajoen rannalla. Vuonna 1904 perustettiin rautatieasema, joka myöhemmin sai nimen Novaja. Vuonna 1937 Krutšinan ja Novajan asemataajamat yhdistettiin Novokrutšininskin asutukseksi. Vuonna 1958 se sai kaupunkimaisen taajaman statuksen.


title: Novokrutšininski

text: Vuoteen 1993 saakka Novokrutšininskissa toimi Olenguin metsäteollisuuskombinaatti. Nykyään paikkakunnalla on metsätila ja pieniä metsäteollisuusyrityksiä. Palveluihin kuuluu neljä koulua, kulttuuritalo, lasten musiikkikoulu, sairaala ja poliklinikka.


title: Kontallaan

text: Kontallaan: Muistiinpanoja mediasta on Kaarina Hazardin kirja, jonka on julkaissut Teos-kustantamo Teesi-sarjassaan vuonna 2006. Teoksen kirjoitukset pohjautuvat usein Hazardin kolumneihin Metro-lehdessä.


title: Novopavlovka

text: Novopavlovka () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilok-joen rannalla 45 kilometriä Petrovsk-Zabaikalskista itään. Taajaman kautta kulkee Siperian rautatie. Asukkaita on 4 000 henkeä (vuonna 2009).


title: Novopavlovka

text: Paikkakunta on syntynyt vuonna 1868 nimellä "Novo-Pavlovskoje". Vuonna 1904 perustettiin rautatieasema joka myöhemmin sai nimen Novopavlovka. Vuonna 1906 avattiin Tarbagatain ruskohiilikaivos. Sen lisäksi Novopavlovkassa toimii huonekalutehdas. Taajamassa on keskikoulu, lasten musiikkikoulu, vapaa-ajankeskus, kotiseutumuseo ja sairaala.


title: Priiskovyi

text: Priiskovyi () on kaupunkimainen taajama Taka-Baikalian aluepiirin Nertšinskin piirissä Venäjällä. Se sijaitsee Šilkaan laskevan Nertša-joen suussa 16 kilometriä Nertšinskistä kaakkoon. Taajaman kautta kulkee Siperian rautatie. Asukkaita on 1 600 henkeä (vuonna 2009).


title: Priiskovyi

text: Paikkakunta on perustettu vuonna 1658 aikaisemman Nertšan linnakkeen paikalle. Vuonna 1700 siitä tuli "Baronkan" asutus. Vuonna 1898 valmistui Siperian rata. Vuonna 1908 rakennettiin Nertšinskiin haarautuva sivurata. Vuonna 1959 asemataajamasta tuli Priiskovyin kaupunkimainen taajama.


title: Priiskovyi

text: Nykyään Priiskovyin pääelinkeino on maatalous. Taajamassa on keskikoulu ja ensiapuasema.


title: Tarbagatai

text: Tarbagatai () on kaupunkimainen taajama Taka-Baikalian aluepiirin Petrovsk-Zabaikalskin piirissä Venäjällä. Se sijaitsee Hilok-joen rannalla 31 kilometriä Petrovsk-Zabaikalskista kaakkoon. Taajaman kautta kulkee Siperian rautatie. Asukkaita on 2 400 henkeä (vuonna 2009).


title: Tarbagatai

text: Paikkakunta on syntynyt Siperian rautatien rakentamisen yhteydessä vuosina 1905–1907. Vuonna 1946 se sai kaupunkimaisen taajaman aseman. Tarbagataissa toimii vuonna 1906 avattu ruskohiilikaivos, puunjalostusteollisuuden koneita valmistava tehdas ja maatalousyritys. Taajamassa on keskikoulu, lasten musiikkikoulu, vapaa-ajankeskus, kulttuuritalo ja sairaala.


title: Hyvää huomenta Suomi

text: Hyvää huomenta Suomi on Juha Vainion vuonna 1976 sanoittama suomenkielinen versio Steve Goodmanin kappaleesta ”City of New Orleans”. Suomenkielisen version tunnetuin levyttäjä on Karma-yhtye samalta vuodelta. Karma julkaisi kappaleen singlenä, jonka B-puolella oli kappale ”Hämärää”. Molemmat ovat Karman albumilla "Huomenta Suomi". ”Hyvää huomenta Suomi” -kappaleen on levyttänyt myös muun muassa Matti Esko.


title: Veikko Hannuniemi

text: Veikko Kullervo Hannuniemi (29. kesäkuuta 1920 Sortavala – 19. kesäkuuta 1998 Raisio) oli suomalainen upseeri ja meriaiheista kirjoittanut kirjailija. Hannuniemi kirjoitti runsaasti erityisesti meriaiheisiin liittyviä novelleja.


title: Veikko Hannuniemi

text: Hannuniemi kävi Kuusankosken yhteiskoulua, mutta lähti sitten 16-vuotiaana kolmeksi vuodeksi merille. Hän palasi Suomeen 1939 ja osallistui talvisotaan vapaaehtoisena sekä jatkosotaan Topografipataljoonassa. Hän kävi jatkosodan aikana myös upseerikoulun.


title: Veikko Hannuniemi

text: Hannuniemen ensimmäisiä matkakirjeitä, novelleja ja runoja julkaistiin 1939 Kuluttajain Lehdessä, Helsingin Sanomien Viikkoliitteessä ja Seura-lehdessä. Sodan jälkeen Hannuniemi perusti yhdessä rintamatoveriensa kanssa "Piirtopaino"-nimisen mainostoimiston joka toimi vuoden verran 1945–1946. Toimisto julkaisi Piirtopalat nimistä sarjakuvalehteä, johon Hannuniemi kirjoitti novelleja sekä käsikirjoitti sarjakuvia. Hän kirjoitti 1940-luvun lopulla myös kolme meriaiheista romaaniaan.


title: Veikko Hannuniemi

text: Varsinaisena päätyönään Hannuniemi toimi Rannikkotykistörykmentin Esikuntapatterin päällikkönä ja sen jälkeen Turun varuskunnan komendanttina. Hän asui vuodesta 1954 alkaen Raisiossa ja jäi eläkkeelle 1970. Hannuniemi jatkoi kirjoittamista työn ohessa ja hänen novellejaan ja artikkeleitaan julkaistiin muun muassa Seura- ja Kotiposti-lehdissä sekä Turun Sanomissa. Eläkkeelle jäätyään Hannuniemi kirjoitti pakinoita 1969 perustettuun Aamuset-lehteen nimimerkillä "V. Veikkonen". Hän kirjoitti myös käsikirjoituksia muutamiin merenkulkuaiheisiin tv-ohjelmiin ja sanoitti pari laulua ("Boren laulu", "Kustavin merimies").


title: Jeffersonin piirikunta (Kansas)

text: Jeffersonin piirikunta on piirikunta Kansasin osavaltiossa, Yhdysvalloissa. Sen hallintokeskus on Oskaloosa ja se kuuluu Topekan metropolialueeseen. Se on pinta-alaltaan 1 442 neliökilometriä ja siellä oli arviolta 18 421 asukasta vuonna 2008.


title: Yrjö Kujala

text: Yrjö Johannes Kujala (28. lokakuuta 1920 Lappajärvi – 2003 Kokkola) oli suomalainen toimittaja ja kirjailija.


title: Yrjö Kujala

text: Kujala toimi Kokkolassa ilmestyvän Keskipohjanmaa-lehden toimittajana 1955–1985.


title: Conor Niland

text: Conor Niland (s. 19. syyskuuta 1981 Birmingham, Englanti) on irlantilainen tennispelaaja. Hän on parhaimmillaan sijoittunut ATP-maailmanlistalla sijalle 129 joulukuussa 2010. Hän on voittanut kolme ATP-haastajaturnausta. Hän on edustanut Irlantia Davis Cupissa 19 maaottelussa vuosina 2000–2011.


title: Conor Niland

text: Elokuussa 2008 Niland voitti ATP-haastajaturnauksen New Delhissä. Turnauksen loppuottelussa hän voitti Tomáš Caklin lukemin 6–4, 6–4. Toisen ATP-haastajaturnausvoittonsa hän saavutti Floridassa marraskuussa 2009 voittaessaan loppuottelussa James Lemken. Kolmas ATP-haastajaturnausvoitto tuli marraskuussa 2010 Salzburgissa, jossa hän voitti loppuottelussa Jerzy Janowiczin.


title: Conor Niland

text: Australian avoimissa 2010 hän tippui karsintojen kolmannella kierroksella. Kahdella ensimmäisellä karsintakierroksella hän voitti Henri Kontisen ja Jesse Wittenin, mutta hävisi kolmannella karsintakierroksella Ricardo Hocevarille. Vuoden 2011 Wimbledonissa Niland hävisi pääsarjan ensimmäisellä kierroksella Adrian Mannarinolle.


title: Esimiehet ja Asiantuntijat YTY

text: Yksityisalojen Esimiehet ja Asiantuntijat YTY ry on vuonna 1992 perustettu akavalainen palvelu- ja edunvalvontajärjestö yksityissektorilla toimiville esimiehille ja asiantuntijoille, joille ei löydy koulutusta vastaavaa YTN-liittoa. Jäseniä on hieman yli 10 000 (2014) asiantuntija- ja esimiestehtävissä muun muassa teknologiateollisuudessa, tietotekniikan palvelualalla, finanssi-, kaupan- ja urheilualalla, rahoitus- ja vakuutusalalla sekä teollisuuden palveluksessa. YTYyn kuuluu yksilöjäsenten lisäksi myös jäsenyhdistyksiä. YTYn jäsenyhdistyksiä ovat Ylen Päällikköyhdistys, Suomen Ammattivalmentajat SAVAL ry sekä lentäjäyhdistykset Suomen Liikennelentäjäliitto, Flybe Airline Pilot Association, Blue1 Pilot Association, JTF PIlots, AirFixin Liikelentäjät ry ja Norwegian Air Shuttle Pilots' Association Finland NASPA.


title: Esimiehet ja Asiantuntijat YTY

text: YTY kuuluu Akavaan kattojärjestön kautta sekä Akavan yksityisen sektorin neuvottelujärjestö Ylemmät Toimihenkilöt YTN:ään. YTYn jäsenet vakuutetaan työttömyyden varalta IAET-työttömyyskassassa.


title: Ville Sandqvist

text: Ville Sandqvist (s. 23. tammikuuta 1960 Helsinki) on suomalainen näyttelijä, teatteriohjaaja ja näyttämötyönopettaja.


title: Ville Sandqvist

text: Sandqvist on valmistunut näyttelijäntyön maisteriksi 1986 ja teatteritaiteen tohtoriksi 2013 Teatterikorkeakoulusta. Sandqvist on toiminut Suomen Näyttelijäliiton puheenjohtajana vuosina 2001–2007. Sandqvist on esiintynyt useissa Teatteri Jurkan näytelmissä.


title: Ville Sandqvist

text: Sandqvistin isä oli kuvataiteilija ja kirjailija Rolf Sandqvist, äiti näyttelijä Vappu Jurkka ja isoäiti näyttelijä ja teatterinjohtaja Emmi Jurkka.


title: Helsinki-kirjat

text: Helsinki-kirjat Oy oli elokuva- ja televisiotuotantokonserni Yellow Film & TV:n vuonna 2009 perustama suomalainen kirjankustantamo, joka kustansi julkaisi kauno- ja tietokirjallisuutta. Kustantamo oli Jan Erolan, Jyri Hännisen (vuoden 2011 alusta) ja Eija "Eetu" Alvikin vetämä ja julkaisi noin 30–45 kirjaa vuodessa. Helsinki-kirjojen kustantama Antti Tuomaisen rikosromaani 'Parantaja' voitti Suomen dekkariseuran myöntämän Vuoden johtolanka -palkinnon vuoden 2010 parhaasta dekkariteosta. Yritys fuusioitiin Yellow Film & TV:hen eli käytännössä lopetettiin vuonna 2014.


title: Gabor Carelli

text: Gabor Carelli (1915 Budapest – 1999) oli unkarilaissyntyinen tenori. Hän lauloi Metropolitan-oopperassa vuosina 1951–1974 ja työskenteli 35 vuoden ajan Manhattan School of Musicissa.


title: Gabor Carelli

text: Carelli opiskeli laulamista Franz Liszt -akatemiassa ja Beniamino Giglin johdolla Roomassa. Hän ennätti kuitenkin lukea lakia ja valmistua ennen kuin päätti ottaa laulamisen ammatikseen. Hän debytoi Rodolfon roolissa Puccinin "La bohèmessa" Firenzessä. Hän muutti vuonna 1939 New Yorkiin ja teki Metropolitan-debyyttinsä vuonna 1951 Don Curzion roolissa Mozartin "Figaron häissä". Manhattan School of Musicin henkilökuntaan hän liittyi vuonna 1964.


title: Gabor Carelli

text: Carellin ohjelmistoon kuului mainittujen roolien ohella sellaisia teoksia kuin Verdin "Requiem", Rossinin "Stabat Mater", Kodalyn "Psalmus Hungaricus" ja Beethovenin 9. sinfonia. Hänellä oli rooleja myös esimerkiksi oopperoissa "Taikahuilu" (Tamino) ja "Falstaff" (Dr. Caius).


title: Regional Paraguaya

text: Regional Paraguaya, virallisesti AeroRegional Paraguaya S.A., on Paraguayn kansallinen lentoyhtiö. Se aloitti toimintansa heinäkuussä 2008. Yhtiön pääkenttä on Silvio Pettirossin lentokenttä Paraguayn pääkaupungissa Asunciónissa. Yhtiöllä on kaksi reittikohdetta Paraguayssa ja 13 ulkomaankohdetta Etelä- ja Keski-Amerikassa. Yhtiön laivastoon kuuluu nykyisin neljä Boeing 737-200-konetta. Lentoyhtiöstä nousi kohu vuonna 2009, kun sen epäiltiin kopioineen bahrainilaisen Gulf Air -lentöyhtiön värityksen. Gulf Air on vaatinut Regional Paraguayaa muuttamaan väritystä.


title: Jemina Staalo

text: Jemina Staalo (oik. Satu Ylävaara, s. 1969 Ylitornio) on suomalainen kirjailija. Hänen teoksiinsa kuuluu "Pornoinho" (2002).


title: Christian Fernández

text: Christian Fernández Salas, yleensä vain Christian (s. 15. lokakuuta 1985 Santander, Espanja) on espanjalainen jalkapalloilija. Hän edustaa yhdysvaltalaista D.C. Unitedia ja on pelipaikaltaan vasen laitapuolustaja.


title: Christian Fernández

text: Christian on Racing Santanderin kasvatti. Hän teki ensiesiintymisensä edustusjoukkueessa 7. tammikuuta 2007 ottelussa Levantea vastaan. Ensimmäisellä kaudellaan Primera Divisiónissa hän pelasi lopulta 11 ottelua ja teki niissä yhden maalin.


title: Christian Fernández

text: Kauden 2007–2008 puolivälissä Christian siirtyi lainalle Segunda Divisiónissa pelanneeseen Las Palmasiin. Kanarialaisseurassa hän pelasi yhteensä 23 ottelua ja onnistui maalinteossa neljästi. Kauden jälkeen hän palasi Racingiin.


title: Christian Fernández

text: Christian pelasi Racingissa kaudet 2008–2012, jonka jälkeen hän siirtyi Segunda Divisiónin Almeríaan.


title: Soutu kesäolympialaisissa 1936

text: Vuoden 1936 kesäolympialaisten soutu järjestettiin 11. – 14. elokuuta 1936. Tapahtumia oli seitsemän, joista kaikki olivat miehille. Tämä oli yhdeksäs kerta, kun soutu järjestettiin olympialaisissa. Soutuun osallistui 314 urheilijaa 24 eri maasta. Nuorin osanottaja oli ranskalainen Noël Vandernotte (12 vuotta ja 231 päivää) ja vanhin italialainen Renato Petronio (45 vuotta ja 187 päivää). Yhtään suomalaista ei osallistunut soutuun. Eniten mitaleita sai Saksa viidellä kullallaan, yhdellä hopeallaan ja yhdellä pronsillaan.


title: Gustav Strömsholm

text: Gustav Strömsholm (15. marraskuuta 1945 – 8. huhtikuuta 2008) oli suomalainen toimittaja, yhteiskuntatieteiden maisteri ja teologian tohtori. Toimittajan uransa hän aloitti vuonna 1967 "Vasabladetissa". Vuonna 1979 hän siirtyi Yleisradioon, toimien muun muassa "Radio Österbottenin" toimituspäällikkönä. Strömsholm toimi myös usan vuoden ajan sosiologian tuntiopettajana Åbo Akademissa. Vapaa-ajallaan hän harrasti jalkapalloa ollen muun muassa VIFK:n kuuluttaja.


title: Gustav Strömsholm

text: Vuonna 1997 julkaistussa väitöskirjassaan hän analysoi vuoden 1993 suomalaista keskustelua homoseksuaalisuudesta ja kristinuskosta. ja esitti, että homoista oli tullut Suomen evankelis-luterilaisen kirkon poliittisen valtapelin pelinappuloita.


title: Haitin historiallinen kansallispuisto

text: Parc national historique on kolmen historiallisen kohteen kokonaisuus Haitilla. Siitä tuli Unescon maailmanperintökohde vuonna 1982.


title: Haitin historiallinen kansallispuisto

text: Kohteeseen kuuluvat Sans-Soucin palatsi, Ramiersin rakennukset ja Laferreiren vanha kaupunki. Palatsi rakennettiin kuningas Henri Cristophelle vuosina 1810-1813. Kuningas rakennutti myös linnoituksen kukkulan huipulle, josta tuli Laferrieren vanha kaupunki. Linnoitus oli tarkoitettu suojaamaan vastaitsenäistynyttä Haitia ranskalaisten hyökkäyksiltä. Massiiviset kivirakennelmat toteutettiin vuosina 1805-1820 lähes kahdenkymmenen tuhannen orjan voimin.


title: Haitin historiallinen kansallispuisto

text: Sans-Soucin palatsi on nimetty Potsdamissa olevan Fredrik II Suuren huvilinnan Sanssoucin mukaan. Se on vahingoittunut pahasti vuoden 1842 maanjäristyksessä.


title: Myrskyn edellä

text: Myrskyn edellä on seuraavien teosten nimi:


title: Hurrikaani Cesar-Douglas

text: Hurrikaani Cesar oli kolmas nimetty hirmumyrsky vuoden 1996 Atlantin hurrikaanikaudella, joka rantauduttuaan heikkeni trooppiseksi myrskyksi. Itäiselle Tyynellemerelle siirryttyään Cesar voimistui 4. luokan hurrikaaniksi, jolloin siitä käytettiin nimeä Hurrikaani Douglas. Se aiheutti yhteensä 77 ihmisen kuoleman, joista 11 Kolumbiassa, yhdeksän Nicaraguassa, 44 Costa Ricassa ja 13 El Salvadorissa.


title: Hurrikaani Cesar-Douglas

text: Myrsky muodostui 25. heinäkuuta Atlantilla, pyyhkäisi Kolumbian yli ja aiheutti 100-150 mm sateita. Ainakin 51 ihmistä sai surmansa Kolumbiassa ja Keski-Amerikassa. Cesar menetti voimansa Nicaraguan vuorilla, mutta 29. heinäkuuta se voimistui uudelleen Tyynenmeren puolella. Siellä se oli kauden neljäs nimetty myrsky, ja se sai nimen Douglas.


title: Jartse Tuominen

text: Jari ”Jartse” Tuominen on kotoisin Tampereelta kotoisin oleva säveltäjä ja kitarsti. Hän on asunut Texasin San Antoniossa 1990-luvun lopulta. Tuomisen musiikki on rock-jazz fuusiota. Jartse valittiin Prog Archives artistiksi vuonna 2014. Jartse on valittu myös Jazz Music Archivesiin. Hän on saanut pari kultalevyä Suomesta.


title: Jartse Tuominen

text: Tuominen perusti GTR-Tour kitarakiertueen Suomeen vuonna 2005. Tapahtuma on koonnut yhteen maamme kitaralegendoja mm. Dave Lindholm, Hasse Walli, Ben Granfelt, Erja Lyytinen, Pepe Ahlqvist, Marzi Nyman ja Costello Hautamäki. GTR-Tour housebändissä on soittanut maamme parhaimmisto: Anssi Nykänen, Rami Eskelinen, HarriRantanen (basisti), Jukka Kampman, Miri Miettinen, Okke Komulainen ja Pekka Siistonen.


title: Jartse Tuominen

text: Tuomisen kitaristinura lähti käyntiin, kun hän sai neljävuotiaana lahjaksi kitaran. Tuominen oli 1980-luvulla mukana nokialaisessa heviyhtyeessä Outburst ja se oli lähtölaukaus Tuomisen pitkälle uralle. Takala Projectissa hän soitti säveltämäänsä ultraprogressiivista jazzia. Takala Project julkaisi CD:n "Search For One". Travel Bros -duon akustiset esiintymiset tekivät Tuomisen kitarasoundia tunnetuksi Suomessa. Indiana-yhtyeensä kanssa hän osallistui Euroviisu-karsintoihin vuonna 1994 kappaleella ”Hän lähtee tänään”. Indiana julkaisi CD:n "Kristallipallo". Nykyään Jartse keikkailee eri puolilla maailmaa Jartse Tuominen Group bändinsä kanssa, jossa soittavat Rami Eskelinen, Jari Heino ja Pekka Siistonen.


title: Jartse Tuominen

text: Pitkän uransa aikana Tuominen on esiintynyt niin Salt Lake Cityn olympialaisissa, festareilla kuin klubikeikoillakin ja soittanut monien tunnettujen muusikkojen kanssa, joista mainittakoon esimerkiksi Augie Meyers, Rusty Wier, Joe Satriani, The Doobie Brothers ja Jackson Browne.


title: Jartse Tuominen

text: Tuominen on julkaissut viisi sooloalbumia ja on ollut mukana lukuisilla muilla äänitteillä säveltäjänä, tuottajana ja vierailevana kitaristina. Hän on tehnyt musiikkia myös elokuviin, mainoksiin ja televisiosarjoihin. Jartsen uusin levy "Untold Stories" julkaistiin yli 20 maassa kevättalvella 2016. Untold Stories on valittu Saksassa kuukauden levyksi. Hollannissa levy valittiin maalis- ja huhtikuusas 2016 kahdesti viikon levyksi. Time to Go single on viiden viikon jälkeen Hollannin Top100-listalla sijalla #12.


title: Hattula (Muolaa)

text: Hattula oli kylä Muolaan kunnan itäosassa Viipurin läänissä Suomen Neuvostoliitolle luovuttamalla alueella. Kylä sijaitsi Kirkkojärven länsirannalla aivan Muolaan kirkonkylän Kirkkorannan eteläpuolella, jonne oli matkaa noin kolme kilometriä. Hattulan naapurikyliä olivat idässä Kirkkojärven toisella puolella Telkkälä, etelässä Retukylä, lännessä Kurkela, Heikkilä, Leirilä ja Pällilä sekä pohjoisessa kirkonkylä Kirkkoranta. Hattulan koulupiiriin kuuluivat myös Hattulan eteläpuolella sijainneet Retukylän ja Lattulan pikkukylät. Nykyisin kaikki kolme kylää ovat asumattomia, eikä niillä ole venäläisiä asutusnimiä.


title: Hattula (Muolaa)

text: Hattulan kylän halki kulki Muolaan kirkonkylästä Kirkkorannasta Lehtokylään johtava maantie. Kylän pellot ja asutus olivat keskittyneet kylän keskiosaan Kirkkojärven rannasta Pällilän rajalle ulottuvalle alueelle. Hattulan koulupiiri erotettiin Pällilän koulupiiristä ja koulu aloitti toimintansa syksyllä 1921. Koulurakennus tuhoutui talvisodassa. Vuonna 1936 Hattulan pinta-ala oli 4,65 neliökilometriä, josta oli peltoa 187 hehtaaria, niittyä kuusi hehtaaria ja metsää 271 hehtaaria.


title: Hattula (Muolaa)

text: Hattulan väestö evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylän asukkaat evakuoitiin uudelleen. Rauhanteossa kylä jäi taas Neuvostoliiton puolelle.


title: Hattula (Muolaa)

text: Sodan jälkeen Muolaan siirtoväki asutettiin Lounais-Hämeeseen, jossa Hattulan kylän asukkaat asutettiin Somerolle.


title: Luettelo Artemis Fowl -sarjan hahmoista

text: Tämä luettelo kertoo hahmoista Eoin Colferin luomassa kirjasarjassa Artemis Fowl.


title: Luettelo Artemis Fowl -sarjan hahmoista

text:
Suurikokoinen demoni ja Hybrasin sankari. Muut demonit ihailevat häntä, sillä hän onnistui tuomaan romaanin ja varsijousen mukanaan ihmisten maailmasta. Hänen oikea nimensä on N'zall, joka tarkoittaa "pientä sarvea".
Uusiseelantilainen henkivartija, joka toimi Jon Spiron leivissä. Blunt on Butlerin tapaan jättimäinen, ja hänellä on platinanvaaleat hiukset.
"Ikuisuuskoodissa" hän onnistui ampumaan Butleria kuolettavasti, mutta samassa rytäkässä hän menetti hampaansa. Sen jälkeen Blunt on käyttänyt erilaisia tekohampaita.
"Ikuisuuskoodin" lopussa Butler esittää haamua ja saa huijattua Bluntin tunnustamaan kaikki rikoksensa ja tämä joutuu vankilaan.
Tonttukaksoset, jotka toimivat Opal Koboin apureina. Kaksoset eivät ole yleisiä keijujen keskuudessa, ja Brillin veljesten syntymä oli suuri mediatapahtuma.


title: Luettelo Artemis Fowl -sarjan hahmoista

text: Domovoi Butler, josta yleensä puhutaan pelkällä sukunimellä, on Artemis II:n henkivartija ja läheinen ystävä. Butler on yksi niistä harvoista, jotka tietävät keijujen olemassaolosta.


title: Luettelo Artemis Fowl -sarjan hahmoista

text: Butler on ihmiseksi jättiläismäinen ja hän on ajanut päänsä kaljuksi. Butlerin sanotaan olevan kolmanneksi vaarallisin ihminen maailmassa.


title: Luettelo Artemis Fowl -sarjan hahmoista

text:
Butlerin pikkusisko. Juliet oli Madam Kon opissa, muttei railakkaan luonteensa vuoksi menestynyt opinnoissaan. Juliet on syntynyt Yhdysvalloissa ja hän on kiinnostunut vapaapainista.
Naispuolinen kentauri, joka on esiintynyt sarjassa ainoastaan keskusteluissa. Caballine mainitaan ensimmäisen kerran kirjassa "Kadonnut siirtokunta". Hän on ammatiltaan kuvanveistäjä ja KVTV:n tutkija. Foaly kertoo käyvänsä lenkkeilemässä Caballinen kanssa joka aamu. "Aikaparadoksissa" kerrotaan, että Foaly ja Caballine ovat mennet naimisiin.
Pikkuruinen tonttu, joka salakuljettaa kalaa Turvaan. Doodah osaa ajaa millä tahansa ajoneuvolla.


title: Luettelo Artemis Fowl -sarjan hahmoista

text: Kleptomaanikääpiö, joka on toiminut Artemiksen apuna useissa tämän seikkailuissa. Mulchilla on pitkä rikosrekisteri ja hän on istunut pitkään vankilassa.


title: Luettelo Artemis Fowl -sarjan hahmoista

text:
Huippuälykäs kentauri, joka toimii HAL:n teknikkona. Foaly on äärimmäisen ylpeä keksinnöistään ja perso kehuille.
Artemis Fowl I:n vaimo ja Artemis nuoremman, Mylesin, ja Beckettin äiti. Angeline on hyvin rakastunut mieheensä ja hän masentuu vakavasti tämän katoamisen jälkeen.
Fowlin suvun päämies, joka oli kadoksissa Venäjällä kahden vuoden ajan. Ennen katoamistaan Artemis I oli kylmäverinen rikollisnero, joka keskittyi vain rikollisiin hankkeisiinsa. Artemis II onnistui kuitenkin keijujen avustuksella pelastamaan isänsä Venäjän mafian kynsistä kirjassa "Tehtävä pohjoisessa". Holly joutui käyttämään taikuuttaan Artemis I:n parantamiseen. Parantamisen jälkeen Artemis I oli tietenkin fyysisesti terveempi, mutta hän päätti myös luopua rikollisista hankkeistaan ja keskittyvänsä perheeseensä.


title: Luettelo Artemis Fowl -sarjan hahmoista

text: Sarjan päähenkilö, poikkeuksellisen älykäs irlantilaisnuori. Artemiksella on rikollisia taipumuksia ja hän haluaa nostaa Fowlin rikollissuvun taas vanhaan kukoistukseensa. Ensimmäisessä kirjassa 12-vuotias Artemis on vielä moraaliton ja hän kidnappaa HAL:n komisarion Holly Shortin vaihtaakseen tämän keijujen kulta-aarteeseen.


title: Luettelo Artemis Fowl -sarjan hahmoista

text:
Sarjan edetessä Artemis kuitenkin ystävystyy keijujen kanssa. Artemis auttaa keijuja monissa seikkailuissa, mutta tarvitsee itsekin heidän apuaan.
Trouble Kelpin pikkuveli ja HAL:n alikonstaapeli. Grub löytää kaikesta jotakin vikaa ja hän tekee usein valituksia, joskus täysin tarpeettomasti.


title: Luettelo Artemis Fowl -sarjan hahmoista

text:
Ensimmäisessä tarinassa Grub on ainoa Noutoryhmän jäsen, jonka Butler jättää tainnuttamatta. Grub kertoo tämän jälkeen tarinaa, jossa hän päihittää jätti-Butlerin. Tarina muuttuu hurjemmaksi joka kerta.
HAL:n menninkäinen, jonka saavutuksia ylistetään useita kertoja sarjan aikana. Trouble esiteltiin ensimmäisessä kirjassa komisariona ja Noutoryhmä 1:n johtajana. "Ikuisuuskoodin" ja "Opalin koston" välisenä aikana Trouble ylennettiin tarkastajaksi. Hän sai ylennyksen komentajaksi Ark Soolin saatua potkut.


title: Luettelo Artemis Fowl -sarjan hahmoista

text: Trouble on Hollyn hyvä ystävä ja laittoi oman uransa vaaraan vaatiessaan Hollyn päästämistä TiJaan tarinassa "HALTiJa".


title: Luettelo Artemis Fowl -sarjan hahmoista

text: Kirjassa "Atlantiskompleksi" selviää, että Trouble ja Holly ovat käyneet treffeillä ja että epävirallisesti Holly kutsuu esimiestään lempinimellä "Trubs".


title: Luettelo Artemis Fowl -sarjan hahmoista

text: Narsistinen, hullu ja nero tonttu, jolla on suuria rikollisia suunnitelmia. Opal esiintyi ensimmäisen kerran kirjassa "Artemis Fowl: Tehtävä pohjoisessa", jossa hän yritti ottaa Hautautuneet Alueet hallintaansa. Opal värväsi hiidet sotimaan puolestaan ja lavasti Foalyn syylliseksi hiisikapinaan. Artemis tovereineen onnistui kuitenkin pysäyttää Opal ja tämä vaipui koomaan.


title: Luettelo Artemis Fowl -sarjan hahmoista

text: Myöhemmin, kirjassa "Opalin kosto", Opal heräsi meditaatiounestaan, jota kaikki luulivat koomaksi. Brillin veljesten avulla Opal alkoi toteuttaa kostoaan. Hän suunnitteli tuhoavansa hänen aiemmat suunnitelmansa estäneet, Artemiksen, Hollyn, Juliuksen ja Foalyn sekä paljastavansa Turvan ihmisille. Opal teki itselleen plastiikkakirurgisia toimenpiteitä ja yritti sulautua ihmisten joukkoon. Opal onnistui murhaamaan Julius Rootin, mutta hänen muut suunnitelmansa ehdittiin estää. Opal päätyi kirjan lopussa huippuvartioituun selliin.


title: Luettelo Artemis Fowl -sarjan hahmoista

text: Opal nähtiin myös "Aikaparadoksissa", jossa Artemis ja Holly saivat vastaansa menneisyyden Opalin, joka yritti saada itselleen erilaisia taikavoimia harvinaisista eläimistä.


title: Luettelo Artemis Fowl -sarjan hahmoista

text: Lopulta viimeisessä kirjassa, Viimeisessä Vartijassa, Opal kuolee.


title: Luettelo Artemis Fowl -sarjan hahmoista

text:
"Ikuisuuskoodissa" esiintyvä pienikokoinen gangsteri. Loafers lähetettiin hakemaan Artemista Chicagoon yhdessä Mo Digencen (Mulch Diggums) kanssa.
Demonivelho ja Qwanin oppilas.
Ranskalaistyttö ja lapsinero, joka on myös selvillä keijujen olemassaolosta. Kuten Artemis aluksi, Minervakin halusi hyötyä keijuista. Minerva teki suunnitelman napatakseen demonin ja saamalla näin Nobelin palkinnon. Apureineen Minerva onnistuikin saamaan kiinni demonivelho Numero yhden. Artemis ystävineen kuitenkin sekoitti Minervan suunnitelmat, ja tämä joutui henkivartijansa Billy Kongin kidnappaamaksi. Myöhemmin Artemis ja kumppanit onnistuvat pelastamaan Minervan.


title: Luettelo Artemis Fowl -sarjan hahmoista

text:
Butler kertoo, että Artemiksen kolmen vuoden aikamatkan aikana on Minerva on kasvanut ja kaunistunut ja puhuu Artemiksesta hyvin ihailevaan sävyyn.
Mahtava demonivelho, joka oli kivettyneenä tuhansia vuosia. Qwan oli yksi niistä velhoista, jotka yrittivät siirtää Hybrasin turvallisesti Limboon. Abbotin sotkeuduttua loitsimiseen Qwan ja muut velhot (paitsi Qweffor) kivettyivät. Ihmiset löysivät kivettyneet velhot, luulivat näitä patsaiksi ja asettivat nämä näytteille.


title: Luettelo Artemis Fowl -sarjan hahmoista

text:
Qwan on Qwefforin ja Numero yhden opettaja.
Demonivelho ja Qwanin oppilas.
Menninkäinen, joka toimi HAL:n komentajana. Juliuksella oli tapana polttaa sienisikareita. Hän oli hyvin äkkipikainen ja suuttuessaan hänen kasvonsa muuttuivat punaisiksi, mistä juontuukin hänen lisänimensä "Punajuuri" (engl. Beetroot).


title: Luettelo Artemis Fowl -sarjan hahmoista

text: Julius suhtautui epäileväisesti Hollyn pärjäämiseen HAL:ssa, koska tämä on nainen. Myöhemmin heidän suhteensa on melko läheinen isä-tytär-suhde.


title: Luettelo Artemis Fowl -sarjan hahmoista

text:
"Opalin kostossa" Julius menehtyi räjähdyksessä, joka oli osa Opal Koboin kostosuunnitelmaa.
Julius Rootin vanhempi veli ja entinen HAL:n komisario, joka on esiintynyt tarinassa "HALTiJa" ja kirjassa "Atlantiskompleksi". Turnball aikoi laskea vettä Turvaan omien päämääriensä saavuttamiseksi. Juliuksen onnistui kuitenkin estää veljensä aikeet ja hän antoi tämän paeta pinnalle sen sijaan, että olisi teljennyt tätä vankilaan. Turnball pakoili veljeään vuosisatojen ajan.


title: Luettelo Artemis Fowl -sarjan hahmoista

text: Turnball yritti murhata veljensä ja Trouble Kelpin, mutta Holly Short onnistui pysäyttämään hänen aikeensa. Turnball pidätettiin ja hän joutui lopulta vankilaan. Turnball Root kuoli kirjassa "Atlantiskompleksi" räjähdyksessä yhdessä rakastamansa ihmisen kanssa.


title: Luettelo Artemis Fowl -sarjan hahmoista

text: Yksi hiisikapinan johtajista.


title: Luettelo Artemis Fowl -sarjan hahmoista

text: Sarjan naispäähenkilö ja HAL:n komisario. Holly on lahjakas lentäjä ja hän toimii tehtävissään usein oman päänsä mukaan sen sijaan, että kuuntelisi käskyjä pomoiltaan. Hollylla on sarkastinen huumorintaju ja hän on menninkäisten tapaan hyvin tunteellinen.


title: Luettelo Artemis Fowl -sarjan hahmoista

text:
Maahinen, joka toimi ensin HAL:n sisäisen tutkinnan johtajana. Sool ylennettiin HAL:n komentajaksi Julius Rootin kuoleman jälkeen. Hän suhtautuu hyvin nyrpeästi Holly Shortiin ja sai tämän eroamaan virastaan. "Kadonneessa siirtokunnassa" Sool ei tehnyt elettäkään demonien ja Hybrasin pelastamiseksi. Soolia syytettiin Väen pettämisestä ja hänet erotetaan virastaan.
Yhdysvaltalainen liikemies ja rikollinen, joka asuu Chicagossa. Spiro varasti Artemiksen keksinnön C Cuben ja yritti avata sen salaisuudet. Artemiksen onnistui kuitenkin saada C Cube takaisin, ja Spiro päätyi vankilaan.
Ilmahinen, joka esitellään ensimmäisen kerran Eoin Colferin kirjoittamassa kirjassa Artemis Fowl. Ensimmäisessä osassa hänellä on kuitenkin hyvin pieni rooli. Kuten kaikki ilmahiset, Chixillä on siivet, vihreä iho ja hän rakastaa lentämistä.
Naiskomentaja ja menninkäinen. Vinyáya on mukana keijujen neuvostossa ja Osasto 8:ssa. Julius Rootin ja Holly Shortin ystävä; Vinyáya oli ensimmäisiä, jotka uskoivat ettei Holly murhannut Juliusta. Kuoli kirjassa Atlantiskompleksi.


title: Luettelo Artemis Fowl -sarjan hahmoista

text: Italialainen miljardööri, jonka Opal Koboi mesmeroi. Opal uskottelee Zitolle olevansa tämän adoptoitu tytär ja käskee tämän sen jälkeen porauttaa reiän maan sisään aikomuksenaan paljastaa keijuyhteisö ihmisille.


title: Hebe Camargo

text: Hebe Maria Camargo (8. maaliskuuta 1929 Taubaté – 29. syyskuuta 2012 São Paulo) oli brasilialainen juontaja, laulaja ja näyttelijä.


title: Kurittula (Masku)

text: Kurittula on kylä Maskussa Varsinais-Suomessa. Kylässä toimii esikoulusta peruskoulun kuudensille luokille opetusta tarjoava Kurittulan koulu. Paikallista järjestötoimintaa edustaa Kurittulan kyläyhdistys ry.


title: Gervinho

text: Gervais Yao Kouassi, tunnetaan paremmin nimellä Gervinho, (s. 27. toukokuuta 1987 Anyama, Norsunluurannikko) on norsunluurannikkolainen jalkapalloilija, pelipaikaltaan laitahyökkääjä. Hän on edustanut muun muassa englantilaisseura Arsenalia ja Serie A:ssa pelaavaa AS Romaa ja edustaa kaudella 2018–2019 Serie A:n Parmaa.


title: Gervinho

text: Kaksi vuotta oltuaan Toumodissa Gervinho siirtyi K.S.K. Bevereniin. Hän pelasi vuoden B-miehistössä, jonka jälkeen hän nousi edustusjoukkueeseen. Kahden kauden aikana 2005–2007 hän pelasi 61 ottelua, joissa teki 14 maalia.


title: Gervinho

text: Kauden 2006–2007 päätteeksi Gervinho siirtyi Le Mansiin. Hän teki läpimurtonsa uralleen juuri Le Mansissa, jossa hän pelasi kahden kauden aikana 59 ottelua ja teki niissä yhdeksän maalia.


title: Gervinho

text: Pian moni seura kiinnitti huomiota nopeaan Gervinhoon. Lille, Tottenham ja Arsenal olivat kiinnostuneita hänestä. Hän siirtyi Lilleen vuonna 2009. Kaikkiaan Gervinho pelasi 75 ottelua ja teki niissä 31 maalia. Viimeisellä kaudellaan Gervinho auttoi 18 maalillaan Lillen Ranskan liigan voittoon, jonka se oli voittanut edellisen kerran vuonna 1954.


title: Gervinho

text: 18. heinäkuuta 2011 Gervinho siirtyi englantilaisen Arsenal FCn riveihin nelivuotisella sopimuksella noin 11 miljoonan punnan siirtosummalla. Avauskaudellaan Arsenalissa Gervinho teki neljä maalia pelaamissaan 28 Valioliiga-ottelussa, joiden lisäksi hän myös syötti kuusi maalia.


title: Gervinho

text: Gervinho teki Valioliiga-debyyttinsä 13. elokuuta 2011 maalittomassa tasapelissä Newcastlea vastaan. Ottelu päättyi kuitenkin hänen kannaltaan ennen aikojaan kun hän tönäisi Newcastlen Joey Bartonia ulosajon arvoisesti. Gervinho teki ensimmäisen Valioliiga-maalinsa 17. syyskuuta 2011 vieden Arsenalin 1–0-johtoon 3–4-tappiossa Blackburnille. 23. lokakuuta pelatussa ottelussa Gervinho oli mukana kaikissa Arsenalin maaleissa tehden itse yhden ja syöttäen kaksi Robin van Persien maalia Arsenalin 3-1-voitossa. 3. joulukuuta hän teki maalin Arsenalin 4-0-voitossa Wiganista. 27. joulukuuta hän teki Arsenalin 1-0-maalin Yossi Benayounin läpisyötöstä 1-1-tasapelissä Wolverhamptonista.


title: Gervinho

text: Kauden 2012–2013 avausmaalinsa Gervinho teki 15. syyskuuta 2012 tehden kaksi maalia Arsenalin 6-1-voitossa Southamptonista. Hän jatkoi maalitehtailuaan 18. syyskuuta Mestarien liigassa Montpellier’ta vastaan Arsenalin voittaessa 2-1. 29. syyskuuta hän teki Arsenalin ainoan maalin Valioliigassa 1-2-tappiossa Chelsealle. Gervinho teki seuraavan maalinsa 3. lokakuuta Arsenalin voittaessa Olympiakosin 3-1 Mestarien liigassa.


title: Gervinho

text: Seuraavaa maalia Gervinho saikin odottaa vasta maaliskuulle 2013, jolloin hän teki Arsenalin 2–0-maalin samoihin lukemiin päättyneessä ottelussa Swanseaa vastaan 16. maaliskuuta. Seuraavassa ottelussa, 4-1-voitossa Readingistä, hän teki yhden ja syötti kaksi maalia. Kaudella hän pelasi yhteensä 18 Valioliigaottelua, joissa teki viisi maalia sekä syötti kolme.


title: Gervinho

text: 4. elokuuta 2013 Gervinho siirtyi italialaiseen AS Romaan 8 miljoonan euron siirtosummalla nelivuotisella sopimuksella.


title: Gervinho

text:
Gervinho oli Norsunluurannikon alle 21-vuotiaiden maajoukkueen kapteeni. Hänet nimettiin ensimmäisen kerran edustusjoukkueeseen Angolaa vastaan marraskuussa 2007. 15. tammikuuta Gervinho osui kolmannen kerran maajoukkuepaidassa Ghanaa vastaan.
Hän edusti maajoukkuettaan olympiakisoissa vuonna 2008. Gervinho osui kerran ja syötti kahdesti, kun Norsunluunrannikko voitti Serbian 3–2. 15. kesäkuuta 2010 Gervinho pelasi ensimmäisen kerran MM-kisoissa. Hän pelasi 82 minuuttia ensimmäisessa pelissä Portugalia vastaan. Hänet äänestettiin ottelun parhaaksi pelaajaksi.


title: Gervinho

text: Gervinho on pelannut kaikkiaan 82 maaottelua ja tehnyt niissä 22 maalia.


title: Gervinho

text: Gervinho on nopea ja erittäin tekninen laitapelaaja. Hän on myös pelannut kärjessä ja pelintekijänä "numero 10 paikalla".


title: Gervinho

text: Lille


title: Leijuva linna

text: Leijuva linna on Diana Wynne Jonesin kirjoittama fantasiaromaani. Englanninkielin alkuteos "Castle in the Air" julkaistiin vuonna 1990. Suomeksi kirja ilmestyi vasta vuonna 2006. Kirja on itsenäinen jatko-osa teokselle "Liikkuva linna".


title: Leijuva linna

text: Kirjan päähenkilönä on mattokauppias Abdulla, joka unelmoi olevansa prinssi. Eräänä päivänä muukalainen myy Abdullalle taikamaton. Abdullan unelmat alkavat käydä toteen, kun matto kuljettaa hänet prinsessan luokse. Todellisuudessa kaikki ei kuitenkaan suju yhtä hyvin kuin Abdullan haaveissa, sillä prinsessa siepataan. Abdullaa epäillään syylliseksi sieppaukseen, ja hän joutuu pakenemaan aavikolle. Hän on kuitenkin päättänyt pelastaa rakkaan prinsessansa ja saa avukseen kiukkuisen pullonhengen.


title: Kirkkoranta

text: Kirkkoranta tai Muolaa (v:sta 1948 ) on kylä Kirkkojärven länsirannalla Kyyrölän kunnassa Leningradin alueella Venäjällä. Kirkkoranta kuuluu Suomen Neuvostoliitolle luovuttamiin alueisiin ja se oli Suomelle kuuluessaan Muolaan kunnan kirkonkylä.


title: Kirkkoranta

text: Kirkkoranta sijaitsi Muolaan itäosassa. Sen naapurikyliä olivat pohjoisessa ja lännessä Turulila, idässä Kirkkojärven toisella puolella Peikola ja Telkkälä sekä etelässä Hattula ja Pällilä. Kylästä johti maantiet Pällilän kautta Kyyrölään kantatie 63, Lehtokylään sekä Kuusaan kautta kantatie 62 ja Äyräpään kirkonkylään Pölläkkälään. Vuonna 1936 Kirkkorannan pinta-ala oli kolme neliökilometriä, josta oli peltoa 62 hehtaaria, niittyä 15 hehtaaria ja metsää 218 hehtaaria.


title: Kirkkoranta

text: Kirkkoranta oli epätavallinen kirkonkylä, sillä se oli asukasluvultaan pieni ja sen palveluvarustus oli suppea. Siellä ei ollut esimerkiksi koulua, puhelinkeskusta, apteekkia ja kauppojakin oli vain yksi. Muolaan kunnan liikekeskuksia olivat Kyyrölä ja Perkjärven asemakylä. Kyyrölässä oli muun muassa kunnanlääkäri ja apteekki. Kirkonkylä kuului Koiralan koulupiiriin, jonka koulu sijaitsi noin puolitoista kilometriä kirkolta pohjoiseen.


title: Kirkkoranta

text: Kirkonkylän itäosassa korkealla Kirkkojärven rantakumpareella sijaitsi Ernst Lohrmannin suunnittelema, vuonna 1852 valmistunut ja harmaasta kivestä ja tiilistä rakennettu Muolaan luterilainen kirkko, jossa oli 2 200 istumapaikkaa. Kirkko raunioitui talvisodassa. Kirkkotarhassa sijaitsivat Pyhän ristin kivet, sisällissodan valkoisten sankarihauta ja jatkosodan aikana sinne perustettiin myös sankarihauta talvi- ja jatkosodan uhreille. Mäenrinteen alapuolella Kirkkojärven rannassa sijaitsi venevalkama, jonne Kirkkojärven itäpuolisten kylien asukkaat saapuivat veneillään.


title: Kirkkoranta

text: Kirkkoa vastapäätä sijaitsivat kunnantalo ja säästöpankki. Lähistöllä olivat myös Kannaksen Osuusliikkeen myymälä, postitalo ja poliisi. Kirkolta puoli kilometriä pohjoiseen sijaitsi kirkkoherran pappila ja kirkolta kilometrin etelään kappalaisen pappila. Pääosa kirkonkylän maatiloista oli entisiä pappiloiden torppia. Kylän pellot keskittyivät kylän itäosaan Kirkkojärven rantaan ja maantien varsille.


title: Kirkkoranta

text: Kirkkorannan väestö evakuoitiin läntisempään Suomeen heti talvisodan alettua vuonna 1939. Talvisodan pääpuolustuslinja, Mannerheimlinja kulki kirkonkylän kautta, jonka vuoksi kirkonkylän rakennuskanta tuhoutui täysin. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Keväällä 1944 valmistuivat uusi kunnantalo ja seurakuntatalo. Jälleenrakennus keskeytyi kesäkuussa 1944 Neuvostoliiton suurhyökkäyksen alettua ja kylän asukkaat evakuoitiin uudelleen. Kunnantoimisto ja -arkisto evakuoitiin 13. kesäkuuta 1944. Rauhanteossa kylä jäi taas Neuvostoliiton puolelle. Kirkkorannan väestö asutettiin pääasiassa Somerolle.


title: Uralilaiset kansat

text: Uralilaiset kansat ovat kansoja, jotka puhuvat uralilaisia kieliä.


title: Zilda Arns

text: Zilda Arns Neumann (25. elokuuta 1934 Forquilhinha, Brasilia – 12. tammikuuta 2010 Port-au-Prince, Haiti) oli brasilialainen lastenlääkäri ja avustustyöntekijä.


title: Zilda Arns

text: Arns oli tunnettu humanitaarisesta työstään. Hän perusti muun muassa vuonna 1983 katolisen kirkon alaisuudessa toimivan Pastoral da Criança -järjestön, joka keskittyy köyhien lasten ja heidän äitien terveydenhuollon parantamiseen. Pastoral da Criança on yksi Brasilian tunnetuimmista järjestöistä ja sen piirissä toimii yli 250 000 koulutettua vapaaehtoista. Arns perusti myös muita hyväntekeväisyysjärjestöjä. Hän sai työstään lukuisia tunnustuksia ja hän on ollut ehdolla Nobelin rauhanpalkinnon saajaksi.


title: Zilda Arns

text: Arns kuoli 2010 Haitin maanjäristyksessä oltuaan vierailulla paikallisessa lähetystyöjärjestössä.


title: Teaneck

text: Teaneck on Bergenin piirikunnan pääkaupunki New Jerseyssä, Yhdysvalloissa. Vuoden 2000 väestönlaskennassa kaupungissa oli 39 260 asukasta. Tämä teki Teaneckistä piirikunnan toiseksi suurimman kunnan. Vuonna 2008 asukkaita oli 38 662.


title: Through Times of War

text: Through Times of War on norjalaisen black metal -yhtye Keep of Kalessinin ensimmäinen studioalbumi, joka on julkaistu vuonna 1997.


title: Agnen: A Journey Through the Dark

text: Agnen: A Journey Through the Dark on norjalaisen black metal -yhtye Keep of Kalessinin toinen studioalbumi, joka on julkaistu vuonna 1999.


title: Artibonite

text: Artibonite on 320 kilometriä pitkä joki, joka virtaa pääosin Haitissa. Se on Hispaniolan saaren pisin joki. Se saa alkunsa Dominikaanisen tasavallan puolelta ja laskee Gonâvenlahteen.


title: Artibonite

text: Joessa on Péligren pato ja siinä vesivoimala. Jokivettä käytetään myös kasteluun.


title: Power Digimedia

text: Power Digimedia Oy (entinen "Opasmedia Oy") oli vuosina 2000–2016 toiminut suomalainen verkkopalveluita tarjoava yhtiö, joka on tuottanut muun muassa digitaalisen oppaan Suomen jokaiselle kaupungille. Yhtiön tunnetuin tuote oli hakupalvelu Yritysopas, jota käytti vuonna 2010 TNS Gallupin online-mittauksen mukaan reilut 100 000 suomalaista viikoittain. Yhtiön tuottamien oppaiden käyttö oli kuluttajille maksutonta. Oppaisiin tarjottiin näkyvyyksiä niin yrityksille kuin julkisen sektorin toimijoille.


title: Power Digimedia

text: Kontaktia Oy osti Opasmedian osake-enemmistön elokuussa 2008. Marraskuussa 2009 Opasmedia myytiin Mika Tuomaisen johtamalle sijoittajaryhmälle. Sittemmin yhtiö työllisti noin 50 henkeä. Yritys aloitti vuonna 2010 virtuaalisten kaupunkinäkymien ja elinkeinoasiamiehien tuottamisen.


title: Rick Majerus

text: Rick Majerus (17. helmikuuta 1948 Sheboygan – 1. joulukuuta 2012 Los Angeles) oli yhdysvaltalainen koripallovalmentaja.


title: Rick Majerus

text: Majerus toimi ensimmäistä kertaa päävalmentajana Marquetten yliopistossa toimittuaan ensin kaksitoista vuotta yliopistojoukkueen apuvalmentajana. Hän lähti joukkueesta vuonna 1986 ja toimi kauden 1986–1987 Milwaukee Bucksin apuvalmentajana. Tällöin Bucks eteni pudotuspeleihin asti. Yhden kauden jälkeen hän palasi takaisin yliopistokoripalloon ja siirtyi Ballin osavaltionyliopiston päävalmentajaksi. Vuonna 1989 Majerus liittyi Utahin yliopistoon, jossa hän toimi viisitoista vuotta päävalmentajana. Hän lopetti tehtävissä vuonna 2004, mutta palasi takaisin päävalmentajahommiin siirryttyään Saint Louisin yliopiston päävalmentajaksi vuonna 2007.


title: Kauhajoen Karhu kaudella 2007–2008

text: Kauhajoen Karhu pelasi kaudella 2007–2008 historiansa ensimmäisen kautensa Suomen koripallon pääsarjassa eli Korisliigassa. Joukkue sijoittui runkosarjassa viimeiseksi eli kahdenneksitoista ja putosi kauden päätteeksi siten suoraan takaisin koripallon I-divisioonaan. Suomen Cupista Karhu putosi neljännellä kierroksella Lappeenrannan NMKY:tä vastaan.


title: Kauhajoen Karhu kaudella 2007–2008

text: Joukkueen päävalmentajana toimi koko kauden ajan jo pitkään Kauhajoella vaikuttanut Greg Gibson. Joukkueen kapteenina toimi kolmannen kautensa Karhun edustusjoukkueessa aloittanut Juho Teppo.


title: Kauhajoen Karhu kaudella 2007–2008

text: Kauhajoen Karhu varmisti kaudeksi 2007–2008 suoran nousun Korisliigaan voitettuaan maaliskuussa 2007 I-divisioonan viimeisessä ottelussa Turun NMKY:n selvästi 70–101. Historiansa ensimmäiseen liigakauteen valmistautuvalla Karhulla oli nousun varmistuessa sopimus seuraavasta kaudesta ainoastaan joukkueen amerikkalaispäävalmentaja Greg Gibsonin kanssa. Joukkueella oli kuitenkin tavoitteena pitää sama suomalaisrunko koossa ja hankkia siihen lisäksi vielä pari uutta suomalaista pelaajaa.


title: Kauhajoen Karhu kaudella 2007–2008

text: Toukokuussa 2007 Karhu julkisti tehneen vuoden mittaisen sopimuksen maajoukkueen harjoitusryhmässä mukana olleen Olli Ahvenniemen kanssa. Samalla joukkue ilmoitti tehneen vuoden jatkosopimuksen nousukaudella pelanneiden Markku Loukon, Toni Raiskin, Heikki Saariston ja Juho Tepon kanssa. Kesäkuussa joukkue teki uusista suomalaispelaajista sopimuksen vielä 20-vuotiaiden maajoukkueeseen kuuluneen Kwamena Bracen kanssa sekä 16-vuotiaiden maajoukkuerinkiin kuuluneen Santeri Latvalan kanssa.


title: Kauhajoen Karhu kaudella 2007–2008

text: Joukkueen päävalmentaja Gibson oli alkukesästä Yhdysvalloissa viettämässä kesälomaansa ja etsimässä joukkueelleen uusia vahvistuksia. Karhu julkisti kolme amerikkalaisvahvistustaan heti heinä- ja elokuun aikana ja he olivat Josh Gross, Cedric McGowan ja Alonzo Evans. Kauan ei joukkue ehtinyt olla koossa, kun Evansin vanha akillesjännevamma uusiutui elokuun lopulla ja joukkue joutui purkamaan vahvistuksensa pelaajasopimuksen. Korvaavaksi pelaajaksi loukkaantuneelle takamiehelle joukkue hankki nopeasti Darryl Hudsonin, joka Gibsonin mukaan olikin alkuperäinen ykkösvaihtoehto joukkueen takamieheksi, mutta jäi kuitenkin aluksi ilman sopimusta heinäkuun alun agenttikuvioiden takia.


title: Kauhajoen Karhu kaudella 2007–2008

text: Karhu lähti debyyttikauteensa siis melko kokemattomalla joukkueella. Liigakokemusta joukkueesta löytyi ainoastaan Heikki Saaristolta neljän kauden ja Olli Ahvenniemeltä yhden pelatun kauden verran. Kokemusta ei löytynyt myöskään Karhun ulkomaalaisosastolta, sillä McGowan ja Hudson tulivat joukkueeseen suoraan yliopistosta eikä Grosskaan ollut aikaisemmin Euroopassa pelannut.


title: Kauhajoen Karhu kaudella 2007–2008

text: Kauhajoen Karhun amerikkalaispelaaja joutui epäillyksi nuoren naisen raiskauksesta elokuun 2007 lopussa. Epäilty, jonka nimeä ei kerrottu julkisuuteen kiisti osallisuutensa raiskaukseen. Seura julkisti asian johdosta tiedotteen, jossa se ilmoitti luottavansa pelaajaansa ja odottavansa teknisen tutkinnan tulosta. Raiskausepäily raukesi vasta marraskuun alussa, jolloin syyttäjä näytön puuttuessa jätti syyttämättä pelaajaa raiskauksesta. Alun perin ratkaisu asiasta piti tulla kuukauden kuluessa tapahtuneesta, mutta asian käsittely venyi lopulta yli kahteen kuukauteen.


title: Kauhajoen Karhu kaudella 2007–2008

text: Karhu pelasi syyskuussa harjoitusturnauksen Nokialla, jossa vastaan asettui liigajoukkueista Tampereen Pyrintö ja Team Componenta sekä I-divisioonajoukkueista BC Nokia ja Turun NMKY. Myöhemmin syyskuussa joukkue pelasi lisäksi harjoitusottelut kotona Pyrintöä ja yhdysvaltalaista Team USA Selectiä vastaan. Team USA Select oli joukkue, joka oli koottu yhdysvaltalaisista pelaajista, jotka kiersivät Eurooppaa yrittäen saada sitä kautta ammattilaissopimuksen aikaiseksi. Karhu pelasi lisäksi Kouvolassa kaksi harjoitusottelua paikallisia Kouvoja vastaan. Näistä kahdeksasta syksyn harjoitusottelusta Karhu voitti yhden ja hävisi seitsemän. Harjoituskauden ainoa voitto tuli Turun NMKY:stä.


title: Kauhajoen Karhu kaudella 2007–2008

text: Ennen runkosarjan alkua Karhu pelasi vielä Suomen Cupin ottelun Lappeenrannan NMKY:tä vastaan. Ottelu oli Cupin neljättä kierrosta, josta Korisliigan joukkueet aloittivat Cup-urakkansa. Ottelu päättyi Lappeenrannan voittoon 87–59 ja Karhun urakka vuoden 2007 Suomen Cupissa jäi siten yhden ottelun mittaiseksi. Karhun joukkueesta ottelussa eniten pisteitä teki Darryl Hudson, yhteensä 13.


title: Kauhajoen Karhu kaudella 2007–2008

text: Kauhajoen Karhu pelasi historiansa ensimmäisen Korisliigan ottelunsa 6. lokakuuta 2007 kotisalissa Torpan Poikia vastaan. Karhun liigahistorian ensimmäiset pisteet teki amerikkalaisvahvistus Josh Gross kolmen pisteen korillaan. Ottelu päättyi Torpan Poikien voittoon lukemin 86–98. Karhun paras pistemies ottelussa oli Darryl Hudson 26 pisteellä.


title: Kauhajoen Karhu kaudella 2007–2008

text: Karhun hävittyä seuraavan ottelunsa Namika Lahdelle yli 30 pisteellä joukkue hankki riveihinsä kaksi uutta amerikkalaispelaajaa, 180-senttisen Tony Mitchellin sekä tasan 2-metrisen Mario Porterin. Joukkueen riveissä oli seuraavat kolme ottelua siten peräti viisi ulkomaalaispelaajaa, joista silloisen herrasmiessopimuksen mukaisesti kuitenkin vain kolme sai olla kerralla merkittynä pelaavaan kokoonpanoon.


title: Kauhajoen Karhu kaudella 2007–2008

text: Ensimmäinen voitto Korisliigassa Karhulle irtosi runkosarjan viidennessä ottelussa vieraskentällä KTP-Basketia vastaan lukemin 77–93. Tämän ottelun jälkeen seura teki päätöksiä ulkomaalaisvahvistuksiensa suhteen. Voitokkaassa KTP-ottelussa pelannut ulkomaalaiskolmikko sai jatkaa uraansa seuran riveissä, mutta sen sijaan vain yhden ottelun Karhussa pelannut Tony Mitchell lähti I-divisioonaa pelaaviin Panttereihin ja kolme ottelua 12,7 pisteen keskiarvolla pelannut Josh Gross lähti takaisin Yhdysvaltoihin.


title: Kauhajoen Karhu kaudella 2007–2008

text: 29. lokakuuta 2008 pelattu kotiottelu Kouvoja vastaan televisioitiin suorana lähetyksenä Urheilukanavalta. Kouvot oli ottelussa parempi pistein 76–84. Karhun tehokkain pelaaja ottelussa oli Mario Porter, joka pussitti 26 pistettä ja otti 9 levypalloa.


title: Kauhajoen Karhu kaudella 2007–2008

text: TV-ottelun jälkeen Karhu hävisi vierasottelunsa Porvoon Tarmoa ja Team Componentaa vastaan. Tarmoa vastaan pelatussa ottelussa Mario Porter loukkasi nilkkansa ja joutui olemaan seuraavat kolme peliä kokoonpanosta sivussa. Vaikka joukkue joutui pelaamaan ainoastaan kahdella ulkomaalaisvahvistuksella, otti se liigahistoriansa ensimmäisen kotivoiton 7. marraskuuta 2007 pelatussa ottelussa Tampereen Pyrintöä vastaan. Ottelu päättyi Karhun voittoon lukemin 94–79. Ottelun onnistujiin kuului etenkin Juho Teppo, joka teki Korisliigan henkilökohtaiseksi piste-ennätyksekseen 23 pistettä. Toiseen perättäiseen voittoon joukkue ylsi kukistamalla kotonaan loukkaantumisista kärsineen UU-Korihait lukemin 89–63. Kwamena Brace kasvatti ottelussa liigaennätyksensä 18 pisteeseen.


title: Kauhajoen Karhu kaudella 2007–2008

text: Runkosarjan ensimmäinen kierros päättyi Karhun osalta tappioon Espoon Honkaa vastaan. Ensimmäisen runkosarjakierroksen jälkeen Karhun sijoitus sarjataulukossa oli yhdestoista yhden voiton sarjan viimeisenä ollutta UU-Korihaita edellä.


title: Kauhajoen Karhu kaudella 2007–2008

text: Toisen sarjakierroksen Karhu aloitti sarjaa ylivoimaisesti johtaneen Torpan Poikien vieraana. Karhu taisteli sarjajohtajaa vastaan hyvin, mutta taipui lopulta kuuden pisteen tappioon. Kotiottelussa Namika Lahtea vastaan Karhu pääsi jälleen voiton makuun. Lahti kaatui tiukkojen vaiheiden jälkeen lukemin 82–77. Cedric McGowan oli ottelun hahmo 26 pisteellä ja yhdeksällä levypallolla.


title: Kauhajoen Karhu kaudella 2007–2008

text: Marraskuun lopulla varmistui, että Lappeenrannan NMKY selviytyi Eurocupissa lohkovaiheeseen. Lohkovaiheeseen selviytymisen johdosta joukkue tuli pelaamaan ennalta sovitun mukaisesti Korisliigaa ainoastaan kaksi täyttä kierrosta neljän sijaan ja samalla sarjataulukossa siirryttiin voittoprosenttiin aiemman pistelaskun sijaan. Tämän johdosta siis myös Karhun loppukauden otteluohjelmasta vähentyi kaksi ottelua: sekä koti- että vierasottelu Lappeenrannan NMKY:tä vastaan.


title: Kauhajoen Karhu kaudella 2007–2008

text: Neljästä seuraavasta ottelusta Karhun saldo oli yksi voitto ja kolme tappiota. Voittoon Karhu ylsi kotonaan KTP:stä, tappiot joukkue kärsi Tarmolle, Katajalle sekä Kouvoille.


title: Kauhajoen Karhu kaudella 2007–2008

text: Seuraavaksi vuorossa ollut tärkeä kotiottelu yhden voiton Karhua edellä ollutta Team Componentaa vastaan vaikutti ratkenneen jo puoliajalla, sillä vierasjoukkue oli siinä vaiheessa edennyt jo yli kahdenkymmenen pisteen johtoon. Karhu nousi Darryl Hudsonin johdolla kuitenkin vielä peliin mukaan ja voitti ottelun lopulta kolmella pisteellä. Hudson heitti ottelussa 35 pistettä.


title: Kauhajoen Karhu kaudella 2007–2008

text: Karhun toinen sarjakierros päättyi tappioihin Pyrintöä, Korihaita sekä Honkaa vastaan. Toisen kierroksen jälkeen Karhu oli kuudella voitollaan sarjassa viimeisenä.


title: Kauhajoen Karhu kaudella 2007–2008

text: "Lyhenteet: O = Ottelut, 2% = Kahden pisteen heittojen onnistumisprosentti, 3% = Kolmen pisteen heittojen onnistumisprosentti, 1% = Vapaaheittojen onnistumisprosentti, L = Levypallokeskiarvo, S = Koriin johtaneiden syöttöjen keskiarvo, M = Menetyksien keskiarvo, R = Pallonriistojen keskiarvo, T = Koriin heiton torjuntojen keskiarvo, P = Pistekeskiarvo"


title: Minä, Dosentti ja Jane

text: Minä, Dosentti ja Jane ("Dick, Docenten och Jane") on vuonna 2009 ilmestynyt Fredrik Långin kirjoittama romaani, jonka on suomentanut Marja Kyrö.


title: Minä, Dosentti ja Jane

text: Helsingin Sanomien Antti Majander toteaa Långin teoksen kohderyhmäksi "korkeakirjallisuuden hienopieruporukan". Toinen kriitikko taas kuvaa sitä poikkeukselliseksi teokseksi suomalaisessa tasapäistävässä kirjallisessa ilmastossa. Teos on irvokas hupailu kulttuurieliitin keskellä vellovasta kielteisten tunteiden ristiaallokosta ja akateemisen eliitin pöyhkeydestä. Se muistuttaa vuosikymmenien takaisia Jussi Kylätaskun satiireja. Teoksen nimi tuskin viittaa Hannu Salaman romaaniin, ellei sitten ironisesti.


title: Minä, Dosentti ja Jane

text: Teos on näennäisesti muodoltaan trilleri. Tapahtumat keskittyvät suuren valtalehden kulttuuritoimitukseen, jonka keskushenkilö on Dosentti. Kertojaminä, Dick Soderstrom, purkaa katkeruuttaan, kun hänen erikoisalansa, Itävallan kirjallisuus ja siinä erityisesti Thomas Bernhardin tuotanto, ei enää lehden levikin laskiessa kelpaa ja hänet karkotetaan toimituksesta pelkäksi blogin pitäjäksi, jota ei lue kukaan. Dick joutuu vainoharhojen valtaan, pukeutuu suojaavaan alumiinifoliolla vuorattuun pipoon. Teoksen henkilöistä hän on epämiellyttävin, mutta juuri hänen ajatuksensa ja päätelmänsä herättävät lukijan kiinnostuksen, tosin miellyttävä ei ole Dosenttikaan.


title: Minä, Dosentti ja Jane

text: Tarinan trillerillinen harkitun kuluneeseen ratkaisuun päätyvä juoni kertoo, kuinka dekkareita vihaava kirjallisuustoimittaja Dick joutuu epäillyksi, kun vaimo Jane löytyy murhattuna. Hänen on löydettävä murhaaja ja siinä onnistuakseen kaivettava esiin lajityypin kliseet.


title: Minä, Dosentti ja Jane

text: Kirjan suomentaja Marja Kyrö toteaa, että Lång puolustaa kirjailijan oikeutta sulkeutua omaan norsunluutorniinsa.


title: Linda Darnell

text: Linda Darnell (oik. Monetta Eloyse Darnell; 16. lokakuuta 1923 Dallas, Teksas – 10. huhtikuuta 1965 Glenview, Illinois) oli yhdysvaltalainen näyttelijä. Hänellä on tähti Hollywood Walk of Famella.


title: Linda Darnell

text: Hän syntyi Teksasin Dallasissa yhdeksi Calvin Darnellin ja Pearl Brownin neljästä lapsesta. Hänen äidillään oli lisäksi kaksi lasta edellisestä avioliitosta. Hän työskenteli jo lapsena mallina ja teini-iässä näyttelijänä. Hän esiintyi ensimmäisessä elokuvaroolissaan vuonna 1939. Darnell esiintyi elokuvissa, televisiossa ja teatterissa.


title: Linda Darnell

text: Darnell oli kolmesti naimisissa. Hänen puolisoinaan olivat J. Peverell Marley vuosina 1943–1952, Philip Leibmann vuosina 1954–1955 ja Merle Roy Robertson 1957–1963. Hän adoptoi ensimmäisen miehensä kanssa tytön, Charlotte Mildred ”Lola” Marleyn. Hän kuoli vuonna 1965 Illinoisissa tulipalossa saamiinsa vammoihin vain 41-vuotiaana.


title: National Track & Field Hall of Fame

text: National Track & Field Hall of Fame on Yhdysvaltain yleisurheilun kuuluisuuksien galleria ja museo, joka sijaitsee Manhattanilla Washington Heightsin kaupunginosassa. Sitä pitää yllä Yhdysvaltain yleisurheilujärjestö USA Track & Field.


title: National Track & Field Hall of Fame

text: Jotta urheilija voi päästä ehdokkaaksi Hall of Fameen, hänen pitää täyttää vähintään yksi seitsemästä kriteeristä. Urheilijan on täytynyt kuitenkin saavuttaa kriteeri vähintään kolme vuotta ennen ehdokkaaksi valitsemista, ellei hän ole jo täyttänyt 40 vuotta. Hall of Fameen valittavan urheilijan ura voi kuitenkin edelleen jatkua. Hall of Fameen päästäkseen urheilijan on oltava


title: National Track & Field Hall of Fame

text: Hall of Fameen valittavan valmentajan on oltava valmennusuransa lopettanut tai vähintään 35 vuotta valmentajana toiminut. Sen lisäksi hänen pitänyt valmentaa uransa aikana mestareita, hänen voittotilastonsa on oltava ainutlaatuinen ja hänen uransa on pitänyt kestää vähintään 20 vuotta. Lisäksi Hall of Fameen voidaan valita muita yleisurheiluvaikuttajia, jos he ovat palvelleet yleisurheiluyhteisöä erityisellä tavalla vähintään 20 vuoden ajan.


title: Tapahtui huomenna

text: Tapahtui huomenna () on René Clairin ohjaama elokuva vuodelta 1944. Siinä Dick Powellin esittämä reportteri saa edesmenneen lehtimiehen haamulta lehden, jossa ovat huomisen uutiset. Hän ja hänen tyttöystävänsä Sylvia (Linda Darnell) nauttivat mahdollisuudesta tietää tuleva, kunnes reportteri lukee lehden ennustavan oman kuolemansa.


title: Tapahtui huomenna

text: "Tapahtui huomenna" sai Oscar-ehdokkuudet parhaasta äänityksestä ja parhaasta musiikista. Elokuvan tuottajana oli Arnold Pressburger, ja musiikin siihen sävelsi Robert Stolz.


title: Alexandre Geijo

text: Alexandre Geijo Pazos (s. 5. syyskuuta 1982 Geneve, Sveitsi) espanjalais-sveitsiläinen jalkapalloilija. Hän edustaa Espanjan Primera Divisiónissa pelaavaa Granadaa, jossa hän on lainalla italialaisesta Udinesesta. Hän on pelipaikaltaan hyökkääjä.


title: Alexandre Geijo

text: Geijon vanhemmat ovat espanjalaisia, mutta hän on itse syntynyt sekä kasvanut Sveitsissä. Hänellä on myös Espanjan kansalaisuus.


title: Alexandre Geijo

text: Geijo aloitti ammattilaisuransa sveitsiläisestä Neuchâtel Xamaxista, jossa hän pelasi yhden kauden. Tämän jälkeen hän muutti Espanjaan ja siirtyi Málagan reservijoukkueeseen. Kaudella 2002–2003 hän pelasi ensimmäisen ottelunsa edustusjoukkueessa. Kolmen kauden aikana otteluita kertyi edustusjoukkueessa lopulta 15. Kaudet 2005–2007 Geijo edusti Xereziä, jossa hän oli joukkueensa tärkeimpiä pelaajia. Ensimmäisellä kaudellaan hän teki 13 maalia.


title: Alexandre Geijo

text:
Kaudeksi 2007–2008 Geijo siirtyi Levanteen, joka pelasi maan pääsarjassa. Joukkue ajautui kuitenkin kauden aikana talouskriisiin ja putosi lopulta pääsarjasta sen päätteeksi. Geijo oli viidellä maalillaan joukkueensa toiseksi paras maalintekijä.
Toisen kautensa valencialaisseurassa hän aloitti vahvasti tehden kymmenen maalia ennen vuoden 2008 päättymistä.


title: Alexandre Geijo

text: 28. heinäkuuta 2009 Geijo teki nelivuotisen sopimuksen Racing Santanderin kanssa. 1. helmikuuta 2010 siirtoikkunan loppuhetkillä hän siirtyi italialaiseen Udineseen.


title: Alexandre Geijo

text: Kesällä 2010 Geijo siirtyi kauden kestävällä lainasopimuksella espanjalaisseura Granadaan. 30. lokakuuta 2010 hän teki hattutempun vanhaa seuraansa Xereziä vastaan. Vajaa kuukausi 13. marraskuuta 2010 myöhemmin hän jatkoi maali-ilotteluaan, kun hän onnistui tekemään neljä osumaa Barcelonan reservijoukkuetta vastaan.


title: Pressure Points (yhtye)

text: Pressure Points on progressiivista metallia soittava suomalainen yhtye, joka on perustettu vuonna 2004 Heinolassa. Yhtye on julkaissut kaksi albumia.


title: Pressure Points (yhtye)

text: Yhtyeen nimi perustuu Camel-yhtyeen livealbumiin "Pressure Points".


title: Pressure Points (yhtye)

text: Yhtyeen ensimmäinen albumi "Remorses to Remember" julkaistiin tammikuussa 2010 Firebox Recordsin kautta. Albumi ylsi Suomen virallisella listalla sijalle 44. Tämän jälkeen Pressure Points keikkaili paljon Suomessa ja Pohjoismaissa. Yhtye tuli toiseksi Finnish Metal Expo 2010:n Vuoden tulokas -yleisöäänestyksessä. Seuraavana vuonna yhtye kiersi Pohjoismaita ja Baltiaa Nile-yhtyeen lämmittelijänä. Huhtikuussa 2011 Juho Suortti erosi yhtyeestä muuttuneen elämäntilanteensa vuoksi. Muutamalla keikalla kitaristina oli hänen tilallaan Markus Vanhala. Tämän jälkeen hänet korvasi keikoilla Timo Ruokola, jonka Pressure Points ilmoitti helmikuussa 2012 tulleen yhtyeen pysyväksi jäseneksi. Vuoden 2013 alussa Timo Ruokola kuitenkin erosi yhtyeestä keskittyäkseen enemmän muihin musiikkiprojekteihinsa. Pian tämän jälkeen korvaajaksi löytyi Jaakko Lehtinen.


title: Pressure Points (yhtye)

text: Arvosteluissa ja haastatteluissa Pressure Pointsin musiikkia on monesti verrattu ruotsalaisen Opeth-yhtyeen alkuaikojen tuotantoon. Pressure Points ei kuitenkaan ole nimennyt Opethia esikuvakseen tai vaikuttajakseen.


title: Pressure Points (yhtye)

text: Tammikuussa 2013 yhtye ilmoitti siirtyneensä studioon aloittaen toisen pitkäsoittonsa äänityksen.


title: Pressure Points (yhtye)

text: Kahden vuoden hiljaiselonsa jälkeen Pressure Points julkaisi uuden singlen "Dance of Coincidence" 21. lokakuuta 2014. Samalla julkaistiin vuonna 2015 julkaistavan albumin "False Lights" kappalelista"." Uuden albumin julkaisuajankohdaksi ilmoitettiin elokuu 2015 samalla, kun yhtye saman vuoden huhtikuussa tiedotti tehneensä levytyssopimuksen saksalaisen 7hard-levy-yhtiön kanssa.


title: Kotiopettajattaren romaani (vuoden 1944 elokuva)

text: Kotiopettajattaren romaani () on Robert Stevensonin ohjaama 20th Century Fox yhtion tuottama elokuva vuodelta 1944. Elokuva perustuu Charlotte Brontën samannimiseen kirjaan vuodelta 1847.


title: Mrs Parkington

text: Mrs Parkington () on Tay Garnettin ohjaama elokuva vuodelta 1944. Se kertoo Susie Parkingtonin (Greer Garson) elämäntarinaa. Elokuvaan tekivät käsikirjoituksen Louis Bromfieldin romaanin pohjalta Polly James ja Robert Thoeren. Garson sai roolistaan parhaan naispääosan ja Agnes Moorehead parhaan naissivuosan Oscar-ehdokkuuden.


title: The Box

text: The Box on yhdysvaltalainen psykologinen tieteistrilleri vuodelta 2009. Elokuva perustuu 1970 ilmestyneeseen Richard Mathesonin novelliin "Button, Button". Kirjasta on filmatisoitu myös The Twilight Zone -sarjan jakso 1980-luvulla. Cameron Diaz ja James Marsden esittävät pariskuntaa, joka saa salaperäiseltä mieheltä laatikon. Sen sinetöidyn napin painamisesta heille luvataan miljoona dollaria, mutta samalla kuolisi yksi ihminen jossain.


title: Matthias Kessler

text: Matthias Kessler (s. 16. toukokuuta 1979 Nürnberg, Länsi-Saksa) on saksalainen maantiepyöräilijä.


title: Matthias Kessler

text: Kessler saavutti MM-pronssia alle 23-vuotiaiden maantieajossa Veronassa 1999. Hän aloitti ammattilaisuransa seuraavana vuonna Telekom-tallissa, ja edusti samaa joukkuetta, uudelta nimeltään T-Mobile Team, vuoteen 2006. Kaudella 2007 hän ajoi Astana-tallissa. Se jäi hänen viimeiseksi ammattilaisvuodekseen.


title: Matthias Kessler

text:
Kessler voitti Ranskan ympäriajossa 2006 Alankomaiden Valkenburgiin päättyneen kolmannen etapin karattuaan pääjoukosta runsaat kaksi kilometriä ennen maalia. GP Miguel Indurain -kilpailun hän voitti kahdesti. Kevään klassikkokilpailuissa hän sijoittui useita kertoja kymmenen parhaan joukkoon.
Kessler sai kahden vuoden kilpailukiellon jäätyään kiinni testosteronin käytöstä 2007. Tammikuussa 2010 hän loukkaantui vakavasti törmättyään kissaan harjoitellessaan Mallorcalla. Sairaalan tiedottajan mukaan hän sai vakavia päävammoja ja hänet vaivutettiin koomaan.


title: Pitmanin järjestelmä

text: Pitmanin järjestelmä on englantilaisen Isaac Pitmanin 1800-luvulla kehittämä pikakirjoitusjärjestelmä, josta tuli suosituin englannin kielen pikakirjoitusjärjestelmä. Myöhemmin Greggin järjestelmä tuli suositummaksi Yhdysvalloissa, mutta Britanniassa Pitmanin järjestelmän asema säilyi vahvana 1900-luvullakin.


title: Pitmanin järjestelmä

text: Aikaisempien englantilaisten järjestelmien tapaan Pitmanin järjestelmän merkit ovat yksinkertaisia geometrisia muotoja: kaaria ja suoria viivoja. Vokaalit merkitään pisteillä tai pienillä väkäsillä konsonanttimerkkien ympärille. Aikaisemmista järjestelmistä poikkeavaa oli kirjoituksen pohjautuminen johdonmukaisesti sanojen ääntämistapaan eikä kirjoitusasuun, sekä vahvennuksen käyttö muuten samanlaisten merkkien erottamiseen.


title: Pitmanin järjestelmä

text:
Järjestelmässä sanat kirjoitetaan ääntämisen mukaisesti. Konsonanteille on omat merkkinsä, jotka ovat erisuuntaisia suoria viivoja tai kaaria.
Teräskärkiset mustekynät olivat yleistyneet Englannissa hiukan aikaisemmin, ja ne mahdollistivat vahvennuksen käytön merkkien erottamisessa: samalla viivalla on kaksi eri merkitystä riippuen siitä, vedetäänkö viiva kevyesti vai kovempaa painaen. Pitman sai merkistöönsä kaksinkertaisen määrän konsonanttimerkkejä.
Yksittäisen sanan konsonantit liitetään toisiinsa yhtenäiseksi viivaksi, ja vokaalit merkitään pienillä pisteillä, viivoilla tai erilaisilla väkäsillä konsonanttimerkkien viereen. Nopeasti kirjoitettaessa voidaan erilliset vokaalimerkit jättää pois ja osoittaa sanan ensimmäinen vokaali konsonanttimerkin pystysuuntaisella sijainnilla.


title: Pitmanin järjestelmä

text:
Yleisille sananpäätteille, esim. -tor, -ture, -ly, -ally, -ment, on lyhyitä merkitsemistapoja, samoin yleisimmille englannin kielen sanoille.
Järjestelmässä on kaksi eri astetta eri käyttötarkoituksiin, liikepikakirjoituksen aste ("corresponding style") ja puhekirjoituksen aste ("reporting style"). Liike-elämän käytössä tarvitaan helposti opittavaa ja varmasti luettavissa olevaa järjestelmää, mutta nopeusvaatimukset eivät ole niin suuria. Puhekirjoitusta varten on enemmän lyhenteitä. Näiden kahden asteen lisäksi oli vielä opetuskäyttöön tarkoitettu esiaste ("learners style"). Järjestelmän myöhemmissä versiossa ei ollut enää selviä rajoja eri asteiden välillä, vaan siirtyminen on mahdollista tehdä vähitellen.


title: Pitmanin järjestelmä

text:
Ajankohdan suosiollisuus, Pitmanin ja hänen sukulaistensa ja ystäviensä työpanos sekä halvat oppikirjat vaikuttivat siihen, että järjestelmä saavutti 20 vuodessa ylivertaisen aseman muihin englanninkielisiin järjestelmiin nähden. Pitman omistautui vuodesta 1840 lähtien järjestelmänsä markkinointiin ja opettamiseen.
Hänen veljensä Benn ja Henry kiersivät innokkaasti ympäri Englantia 1800-luvun puolivälissä pitämässä pikakirjoitusoppitunteja ja -näytöksiä. Pitmanin järjestelmä oli ensimmäinen laajaa julkisuutta saanut pikakirjoitusjärjestelmä Englannissa. Aikaisemmat Gurneyn ja Taylorin järjestelmät olivat saaneet mainetta ja kannattajia, mutta eivät vastaavaa julkisuutta.
Vuodesta 1842 Pitman julkaisi "Phonographic Journal" -nimistä lehteä, joka oli ensimmäinen säännöllisesti ilmestyvä pikakirjoituslehti. Myöhemmin sitä julkaistiin nimillä "Phonetic Journal" ja "Pitmans Journal".


title: Pitmanin järjestelmä

text:
Järjestelmä levisi myös muun muassa Yhdysvaltoihin, Australiaan, Etelä-Afrikkaan ja Brittiläiseen Intiaan.
Järjestelmästä tehtiin sovituksia muillekin kielille, ja ne levisivät ainakin Hollantiin, Italiaan, Etelä-Amerikkaan ja Japaniin.


title: Pitmanin järjestelmä

text: Pitmanin järjestelmällä ei ollut tekijänoikeussuojaa Yhdysvalloissa, ja eri henkilöt julkaisivat järjestelmästä oppikirjoja jo 1840-luvulla. Vuonna 1853 Benn Pitman muutti Yhdysvaltoihin ja alkoi opettaa järjestelmää ja julkaista oppikirjoja. Merkittäviä olivat myös Andrew J. Grahamin ja James Munsonin julkaisemat versiot. Näiden kolmen version lisäksi oli runsaasti muitakin, joista osa muistutti hyvin paljon alkuperäistä järjestelmää, osa erosi enemmän.


title: Pitmanin järjestelmä

text: Pitmanin järjestelmällä oli hallitseva asema Yhdysvalloissa 1800-luvun lopussa, mutta käyttäjäkunta oli hajaantunut useiden eri järjestelmäversioiden kesken. Ammattipikakirjoittajat yrittivät saada aikaan yhtenäistä järjestelmää, mutta eivät siinä onnistuneet. 1890-luvulla Pitmanin kilpailijaksi tuli Greggin järjestelmä, jonka suosio kasvoi Yhdysvalloissa nopeasti 1900-luvun alussa.


title: Pitmanin järjestelmä

text: Pitman julkaisi järjestelmänsä ensimmäisen kerran vuonna 1837 nimellä "Stenographic Sound-Hand". Toinen painos vuonna 1840 oli nimeltään "Phonography", ja myöhemmin järjestelmä tunnettiin nimellä "Pitman's Shorthand". Pitman teki järjestelmään jatkuvasti pieniä parannuksia ja julkaisi oppikirjasta uusia versioita.


title: Pitmanin järjestelmä

text: 1900-luvulla järjestelmästä julkaistiin muun muassa versiot "Pitman New Era" vuonna 1923 ja "Pitman 2000" vuonna 1975. Jälkimmäisessä järjestelmää on yksinkertaistettu oppimisen helpottamiseksi, mutta samalla järjestelmällä saavutettava maksimikirjoitusnopeus on laskenut.


title: Stiina Saaristo

text: Stiina Saaristo (s. 1976 Kisko) on suomalainen kuvataiteilija. Saaristolle tyypillisiä töitä ovat suurikokoiset pikkutarkat piirustukset. Häntä pidetään yhtenä sukupolvensa omaperäisimmistä taiteilijoista. Saaristo on Taidemaalariliiton jäsen.


title: Stiina Saaristo

text: Saaristo on valmistunut Kuvataideakatemiasta vuonna 2005. Hän piti talvella 2010 Amos Andersonin taidemuseossa vuosien 2001–2009 tuotannostaan näyttelyn otsikolla "Ein kleines Monster" (Pieni hirviö), joka on laajin hänen teoksiaan siihen mennessä esitellyt näyttely.


title: Stiina Saaristo

text: Saaristo käyttää teoksissaan lyijykynää ja värikynää. Hän käyttää mallina itseään ja kirpputoreilta hankkimaansa aineistoa. Teoksille on ominaista groteskiliioittelu ja huumori. Niiden henkilöhahmot ovat usein epävakaita lapsiaikuisia ja aikuislapsia, joiden kautta hän kuvaa naisen elämää ja naiseen kohdistettuja odotuksia ja vaatimuksia.


title: Jan-Erik Andersson

text: Jan-Erik Andersson (s. 4. syyskuuta 1954 Turku) on suomalainen kuvataiteilija, kuvanveistäjä, mediataiteilija, performanssitaiteilija ja ympäristötaiteilija.


title: Jan-Erik Andersson

text: Andersson valmistui ylioppilaaksi vuonna 1973 ja luonnontieteiden kandidaatiksi vuonna 1981 Åbo Akademista. Hän opiskeli Turun piirustuskoulussa vuosina 1979–1982 ja valmistui kuvataiteen tohtoriksi Kuvataideakatemiasta vuonna 2008. Osana opinnäytettä hän rakensi Turun Hirvensaloon talon "Life on a Leaf".


title: Jan-Erik Andersson

text: Andersson on saanut valtion viisivuotisen taiteilija-apurahan vuosina 1999 ja 2008. Vuonna 2004 hän sai lastenkulttuurin valtionpalkinnon. Hänelle myönnettiin valtion taiteilijaeläke vuonna 2015.


title: Jan-Erik Andersson

text: Anderssonin puoliso on graafikko Marjo Malin, ja heillä on poika. Vasemmistoliiton puheenjohtaja, kansanedustaja Li Andersson on hänen tyttärensä aiemmasta liitosta toimittaja Siv Skogmanin kanssa.


title: Utenan kunnallispiiri

text: Utenan kunnallispiiri () on yksi Liettuan kuudestakymmenestä kunnallispiiristä, joka sijaitsee Utenan läänissä. Kunnallispiirin väkiluku oli vuonna 2008 47 934 asukasta, joista 33 860 asuu kunnan keskuksessa Utenassa.


title: Tales of the Brave

text: Tales of the Brave on suomalaisen Twilight Guardians -yhtyeen ensimmäinen albumi. Se julkaistiin vuonna 2000.


title: Natriumtetrafluoroboraatti

text: Natriumtetrafluoroboraatti (NaBF) on natrium- ja tetrafluoroboraatti-ionien muodostama epäorgaaninen ioniyhdiste. Yhdistettä käytetään muun muassa orgaanisen kemian synteeseissä.


title: Natriumtetrafluoroboraatti

text: Natriumtetrafluoroboraattia voidaan valmistaa neutraloimalla tetrafluoroboorihappoa. Neutralointiin käytetään natriumoksidia, natriumhydroksidia tai natriumkarbonaattia.


title: Natriumtetrafluoroboraatti

text: Natriumtetrafluoroboraattia käytetään kemiallisessa synteesissä orgaanisten yhdisteiden fluoraukseen.


title: Natriumtetrafluoroboraatti

text: Lisäksi natriumtetrafluoroboraattia käytetään monien muiden fluoria sisältävien yhdisteiden tavoin fluksina metallurgiassa ja emalien valmistuksessa. Sitä voidaan käyttää myös desinfiointiin ja siitä valmistetaan laboratoriomittakaavassa booritrifluoridia.


title: Sintrade

text: Sintrade on suomalaisen Twilight Guardians -yhtyeen kolmas albumi. Se julkaistiin vuonna 2006.


title: Sintrade

text: Albumi sisältää cover-version Madonnan kappaleesta La Isla Bonita.


title: Ghost Reborn

text: Ghost Reborn on suomalaisen Twilight Guardians -yhtyeen neljäs ja viimeinen albumi. Se julkaistiin vuonna 2007.


title: Pangani

text: Pangani on pikkukaupunki Tansanian rannikolla, Pangani-joen suulla, noin 45 kilometriä Tangasta etelään. Se on myös samannimisen hallinnollisen ala-alueen (wilaya eli district) keskus. Sitä markkinoidaan sukellus-, kalastus- ja rantalomakohteena.


title: Pangani

text: Panganin "wilayan" alueella asui vuonna 1988 vajaat 38 000 henkeä, ja vuoden 2000 väkiluvuksi ennustettiin noin 44 000, joten se on Tangan alueen ala-alueista selvästi pienin.


title: Pangani

text: Panganissa on ollut asutusta pitkään; sen perustamisajaksi on arvioitu 500-luku eaa. Se on ollut aikoinaan merkittävä kauppasatama, jonka kautta kulki orjia ja norsunluuta. Saksalaiset tekivät siitä alueellisen hallintokaupungin. Siellä on edelleen jäljellä 1800-luvun arabitaloja sekä siirtomaakauden eurooppalaistyylisiä rakennuksia.


title: Uinti kesäolympialaisissa 1936

text: Vuoden 1936 kesäolympialaisten uinti järjestettiin 8. – 15. elokuuta 1936. Tapahtumia oli 11, joista kuusi oli miehille ja viisi naisille. Tämä oli kymmenes kerta, kun uinti järjestettiin olympialaisissa. Uintiin osallistui yhteensä 248 urheilijaa (154 miestä ja 94 naista). Nuorin osanottaja oli tanskalainen Inge Sørensen (12 vuotta ja 22 päivää) ja vanhin filippiiniläinen Teofilo Yldefonso (33 vuotta ja 276 päivää). Suomalaisista uintiin osallistui Heikki Hietanen ja Anja Lappalainen Eniten mitaleita sai Japani neljällä kullallaan, kahdella hopeallaan ja viidellä pronssillaan.


title: Committed

text: Committed on rap-artisti Travis Biclen (tunnettu myös nimillä Petri Nygård ja Dream) albumi, joka julkaistiin 18. huhtikuuta 2007. Kappaleesta What's Poppin on tehty musiikkivideo. Albumin julkaisi Turnin' Records.


title: Olli Muotka

text: Olli Juhani Muotka (s. 14. heinäkuuta 1988 Rovaniemi) on suomalainen uransa lopettanut mäkihyppääjä ja entinen yhdistetyn urheilija.


title: Olli Muotka

text: Muotka on kilpaillut nuorten MM-kilpailuissa yhdistetyssä vuosina 2005–2007 ja mäkihypyssä 2007–2008. Hänen parhaat sijoituksensa nuorten MM-kisoista ovat vuoden 2007 Tarvision kisoista, joissa hän sijoittui joukkuemäessä kolmanneksi ja henkilökohtaisessa mäkikilpailussa kahdeksanneksi. Yhdistetyssä hän on kilpaillut myös B-maailmancupissa.


title: Olli Muotka

text: Ensimmäisen aikuisten arvokisamitalinsa Muotka saavutti maaliskuussa 2010 Planican lentomäen MM-kilpailuissa, joissa hän oli mukana Suomen pronssille sijoittuneessa joukkueessa. Oslon MM-kilpailuissa 2011 hän sijoittui normaalimäessä 18:nneksi.


title: Olli Muotka

text: Mäkihypyssä Muotka kilpaili ensimmäisen kerran maailmancupissa Sapporossa tammikuussa 2010, jossa hän sijoittui 14:nneksi ja 20:nneksi. Continental Cupissa Muotka saavutti ensimmäisen, ja tähän mennessä ainoan, voittonsa joulukuussa 2010. Hänen henkilökohtainen ennätyksensä on 226 metriä, jonka hän hyppäsi Norjassa Vikersundissa koekierroksella 12. helmikuuta 2011. Maaliskuussa 2011 hän saavutti ensimmäisen Suomen mestaruutensa voitettuaan suurmäen kilpailun Kuopiossa ja toisen Suomen mestaruutensa Muotka voitti huhtikuussa Rovaniemellä normaalimäen kilpailussa.


title: Olli Muotka

text: Muotka lopetti uransa mäkihyppääjänä loppuvuodesta 2016.


title: Olli Muotka

text: Mäkihypyssä Muotka edusti Lahden Hiihtoseuraa. Yhdistetyssä Muotka edusti vuosina 2005-2007 Ounasvaaran Hiihtoseuraa.


title: Okavangon suisto

text: Okavangon suisto eli Okavangon suoalue on Okavangojoen muodostama alluviaalikeila Kalaharin laidalla Botswanassa. Alue on vuodesta 2014 ollut Unescon maailmanperintökohde. Suistoalue alkaa Namibian puolelta Popan putouksista, mutta varsinainen suisto noin sadan kilometrin päästä putouksilta. Suisto on muodostunut kahden siirroslinjan väliin. Ne pakottavat Okavangon veden levittäytymään ja muodostamaan viuhkamaisen suistomuodostelman.


title: Okavangon suisto

text: Okavango jakaantuu suistossa neljään pääkanavaan ja ne edelleen pienempiin jokiuomiin. Vedenpinta on korkeimmillaan huhtikuussa, ja laajimmillaan suisto peittää keskimäärin 9 000 neliökilometrin alueen. Pääosa sinne virtaavasta vedestä haihtuu ilmaan, ja vain pieni osa siitä päätyy suistosta lähteviin, Kalaharin alueelle lopulta kuivuviin jokiin. Suisto on jatkuvassa muutoksessa: vesi etsii uusia reittejä, ja sen keskellä kasvaa uusia saaria. Suiston uomien elinikä on vain noin sata vuotta, sillä sedimentit ja kasvillisuus tukkivat niitä ja aiheuttavat veden purkautumisen reunustaville tulvatasangoille.


title: Okavangon suisto

text: Vain Brasilian Pantanal on Okavangon suistoa monimuotoisempi kosteikko. Suiston alueelta löytyy monenlaisia elinympäristöjä. Pysyvän veden alueen papyruskaisla ja ruo’ot muodostavat tiheitä yksipuolisia kasvustoja, mutta kausittaisten tulvatasankojen kasvilajisto on huomattavasti monipuolisempaa. Nisäkäslajisto tunnetaan erityisesti suurista nisäkkäistä, ja Moremin riistansuojelualueen nisäkäsbiomassa on eteläisen Afrikan suurin. Monien suurten nisäkkäiden, kuten savanninorsun, virtahevon ja kafferipuhvelin, yksilömäärät ovat jopa nousussa. Suiston linnusto on myös monipuolista, ja suisto on esimerkiksi ruskokurkkuhaikaran ja helttakurjen merkittävä asuinalue.


title: Okavangon suisto

text: Okavangon suisto sijaitsee Botswanan luoteisosassa. Se on maailman suurimpia sisämaan suistoja, joista ei ole laskujokea mereen. Okavangojoki päättyy suistoon, missä sen vedet kuivuvat Kalaharin aavikoille. Suisto on Afrikan kolmanneksi suurin alluviaalikeila ja suurin sisämaan suisto.


title: Okavangon suisto

text: Suiston laajuus riippuu siihen tulevasta veden määrästä, joka taas vaihtelee sademäärän mukaan. Tulvahuipun aikana tulvaveden alla on keskimäärin 9 000 neliökilometrin alue. Suppeimmillaan vuonna 1996 tulvavedet peittivät vain 5 300 neliökilometrin laajuisen alueen ja laajimmillaan vuonna 1963 peräti 15 500 neliökilometrin alueen. Kuivankauden vesi peittää noin 5 000-6 000 neliökilometrin laajuisen alueen. Mittaustuloksia on vuodesta 1934.


title: Okavangon suisto

text: Okavangon suisto sijaitsee puolikuivassa ilmastossa, jonka vuotuinen keskisadanta on 480 millimetriä. Sadanta vaihtelee hieman suiston osissa: pohjoisessa vuotuinen sadanta on noin 490 millimetriä ja etelässä 460 millimetriä. Kuivalle ympäristölle tyypillistä on se, että vuotuisissa sademäärissä on huomattavaa vaihtelua.


title: Okavangon suisto

text: Vuoden korkeimmat lämpötilat ovat lokakuussa ja alhaisimmat kesä-heinäkuussa. Päivän korkein lämpötila lokakuussa on 34–39 astetta ja heinäkuussa 24–25 astetta. Heinäkuussa yön alin lämpötila on keskimäärin kahdeksan astetta. Lämpötila laskee pakkasen puolelle hyvin harvoin, mutta joskus suiston matalimmat osat saattavat jäätyä.


title: Okavangon suisto

text: Okavangon suisto lepää proterotsooisella peruskalliolla. Kallioperän päällä on kerros mesotsooisen Karoo-superryhmän kiviä, jotka ovat noin 20–300 metriä Kalaharin hiekan alla. Kallioperässä on kaksi linjaa, joista vanhempi kulkee luoteesta kaakkoon ja uudempi koillisesta lounaaseen. Jälkimmäisen muodostuman liike sai aikaan siirrossyvängön, johon suisto on muodostunut. Noin kaksi miljoonaa vuotta sitten tapahtuneet siirrokset synnyttivät Botswanan pohjoisosaan, Itä-Afrikan hautavajoaman lounaiseen jatkeeseen, kaksi syvännettä, joista toisessa on Okavangon suisto ja toisessa Makarikarin suolapannu. Tämän maaperän romahtamisen seurauksena suisto ja Makarikari sijaitsevat Kalaharin altaan matalimmassa kohdassa.


title: Okavangon suisto

text: Suiston syvänköön kuuluvat edelleen aktiiviset Thamalakanen, Kunyeren ja Gumaren siirrokset. Gumaren siirros jakaa Okavangon uoman varsinaisen suiston alluviaalikeilaan. Kunyeren ja Thamalakanen siirrokset puolestaan estävät suiston veden virtaamisen pidemmälle kaakkoon ja näin pakottavat virtauksen hidastumaan ja levittäytymään. Näiden kahden siirroksen ansiosta suisto on saanut tyypillisen viuhkamaisen muodon. Suistossa on useita pienempiä siirroksia, jotka aiheuttavat pieniä muutoksia laakson jyrkkyyteen ja vaikuttavat paikallisesti veden hajontaan. Lisäksi horstit ovat synnyttäneet paikallisia kuivan maan alueita, kuten Chief’s Islandin.


title: Okavangon suisto

text: Nykymuodossaan Okavangon suisto on noin 120 000 vuotta vanha, sillä sitä rajoittavat Kunyeren ja Thamalakanen siirrokset syntyivät silloin. Nykyisen Botswanan pohjoisosat ovat kuitenkin olleet välillä nykyistä kosteampia ja toisaalta myös kuivempia. Laajimmillaan sedimentti peittää 120 000 neliökilometrin alueen, johon kuuluvat sekä suisto että Makarikarin suolapannu. Sambesijoki ja todennäköisesti myös Cuandojoki virtasivat suistoon vielä todennäköisesti 50 000 vuotta sitten.


title: Okavangon suisto

text: Suistoalue voidaan jakaa suistoon johtavaan osaan Okavangojokea ja varsinaiseen suistoon. Suistoalue alkaa Namibian puolelta Popan putouksista. Siitä Okavango jatkaa läpi laajan tulvatasangon ja jakautuu sen jälkeen laajaksi viuhkaksi, johon kuuluu yläjuoksun puoleiset pysyvät suot, alajuoksun kausittain tulvivat tulvatasangot sekä saaret ja "sandveld"-niemekkeet.


title: Okavangon suisto

text:
Popan putouksilta varsinaisen suiston alkuun on noin sata kilometriä, mutta voimakkaasti meanderoiva joki kulkee matkan aikana noin 200 kilometriä. Paikoin Okavangon uomaa rajoittavat geologiset siirrokset ja hiekkaselänteet, mutta paikoin sitä reunustava tulvatasanko on jopa 25 kilometriä leveä. Itse joen leveys on noin 50–100 metriä ja syvyys 5–6 metriä. Joki meanderoi erityisesti Popan putouksilta Shakaween ulottuvalla matkalla, jossa hiekkapohjainen tulvatasanko on kapea.
Shakawen jälkeen meanderointi vähenee ja jokea alkavat reunustaa pysyvät suot. Joen törmät muuttuvat hiekkapohjaisesta aineksesta kasvillisuuden sitomaan turpeeseen, johon on kyllästynyt hienoa klastista ainesta. Okavangon eteläosassa vedenpinnan taso kohoaa ympäröivien soiden tasoon verrattuna. Joen pinta saattaa enimmillään olla jopa 60 senttimetriä korkeammalla kuin sata metriä jokikanavasta sijaitsevan suon pinta. Jokia reunustava tiheä kasvillisuus ja turvekerros muodostavat puoliläpäisevän patorakenteen, jonka läpi jokiuomasta valuu hiljalleen vettä ympäröiville soille. Alajuoksun suuntaan mentäessä veden valuminen vähenee, mihin vaikuttavat paljon myös eläinten liikkeet. Erityisesti virtahevot liikkuvat öisin jokiuomasta toiseen ja avaavat näin vedelle uusia virtausreittejä.


title: Okavangon suisto

text: Okavangon pääuoma jakaantuu ennen alluviaalikeilaa neljään kanavaan, jotka ovat idästä länteen Selinda, Nqoga, Jao ja Thaoge. Nämä uomat jakaantuvat edelleen pienemmiksi jokikanaviksi. Itse suisto jaetaankin neljään jokijärjestelmään, mutta niiden rajat ovat hyvin epämääräiset. Ainoa suurehko vedenjakaja on suiston läntiset osat muista alueista erottava Chief’s Island. 2000-luvulla suurin osa vedestä on virrannut kaakkoon Nqogaan ja keskiseen Jaon uomaan. Sen sijaan koilliseen virtaava Selinda sekä etelään virtaavat Thaoge ja Karongana saavat vettä vain runsaiden tulvien vuosina. Thaoge virtasi aiemmin Ngamijärveen asti, mutta vuonna 1884 sen reitti järvelle tukkiutui. Thaoge päättyy useisiin peräkkäisiin laguuneihin ja tukehtuu lopulta sedimenttikerrosten ja laajan kasvillisuuden sekaan.